text:
Il vecjo e il gnûf
dal cjant popolâr furlan
«Al è un libri metût dongje dilunc dal Invier. Invezit di bêçs, te musine a son dentri cjants. Cjants che a meretin di jessi salvâts parcè che a son il risultât di studis lâts indevant di un grum di agns. A son cjançons gnovis che o ai scrit e che a fasin riferiment al model dal cjant popolâr furlan plui vieri. Vonde modei stranîrs, vonde riferiments di mieç mont, ancje di un pont di viste musicâl chest al è par me un tornâ a cjase».
◆ Presentât ai Colonos di Vilecjaze di Listize par Avostanis e a Dulinvie tal Museu Etnografic di Udin, chest “cjançonîr” in forme di manuâl di Lino Straulino, publicât par Nota di Valter Colle, al è in trê lenghis: il cjargnel di Sudri, pal test introdutîf, i cjants tal furlan “medi”, cuasi standard, e il talian pes traduzions. Un lavôr jessût dut de fantasie e dai studis di Lino Straulino, cul jutori in ciertis parts linguistichis di Marisa Scuntaro, Donato Toffoli, Celestino Vezzi e Alessandra Santi.
◆ «Jo mi soi sintût di puartâ indevant chest gjenar di ricercje par ce che al tocje il Friûl, la mê cjase», al conte il “Cont di Sudri”. «In plui che un libri al è ancje un manuâl, indulà che o ai cirût di spiegâ lis regulis par componi chescj cjants. Se un al vûl pierdisi vie a dâ une lete, a son cuatri regulis in crôs, a puedin tornâ comudis par componi cualchi cjançon. Di là dal titul e de musiche cui acuardis de ghitare, al è presint il test, sedi in furlan che inte traduzion par talian, ripuartade rispietant la rime».
◆ Ogni cjant al è compagnât di un “qr code” «che in pratiche al permet di acedi cul telefonin al file audio indulà che si pues scoltâ la cjançon cu la ghitare. Jo o ai fat un lavôr cjantautorâl, la mê impostazion e je chê», al dîs Lino. Si pues scoltâ la sô esecuzion complete e ancje dome la ghitare, cu la pussibilitât di cjantuçâi parsore e divertîsi par sintî ce che al ven fûr. «Par me e je une biele maniere par passâ une ore; ma ancje dome leìnt lis peraulis, si rive facilmentri a cjantâ sore». A son melodiis scritis come che si scriveve une volte.
◆ “I cjargnei cence Diu…” e je une des tantis cjançons presentadis di Lino Straulino, su lis cent e une presintis tal libri, fatis «sui moviments de musiche antighe di estrazion popolâr. Il cjant popolâr furlan al è la base dai elements par costruî lis cjançons che a son dentri dal volum».
◆ Elements ripetibii di valôrs, indulà che scrivi musiche al è un zûc, cu lis sôs regulis. Par un cjant furlan, lis “regulis” a son dentri de “La musine dai cjants”, libri che al cjale bande la nestre culture, in forme melodiche e leterâl, modulant ator di un stîl tipic furlan antîc. Une forme “vilote” – un non di “convenzion” che al ven fûr dome tal Votcent – che si pues atualizâ. Lino, come che al conte, al sint «la esigjence di tornâ a cjatâ fûr un riferiment musicâl par podê scrivi, reinventâ e imagjinâ il Friûl».
◆ Il “modul” dal furlan, come chel dal blues, de musiche irlandese o di altris tradizions musicâls dal mont, al è un valôr e al à un valôr. «Ognidun di chescj si movin suntun zîr di notis musicâls diferentis, che a caraterizin ogni culture. Chel furlan al è ae origjin un cjant no naratîf, ma liric, di sintiment, un cjant vecjo che si risolf in cuatri riis. Dute poesie». Cjant, cjantose: cussì si clamavin par antîc chestis espressions di vite e di art, formadis de ricete, ven a stâi lis peraulis, e de arie, la melodie. Un patrimoni cence fin dentri de “musine” di Lino Straulino, che al permet di cjalâ e di cjantâ il passât, il presint e il futûr de musiche furlane. ❚


c: text/html

text:
Compit dal Responsabil dal procediment di publicazion dai tescj dal sît al è chel di sigurâ la cualitât, la justece, la coretece, l'inzornament dai contignûts dal sît istituzionâl dal Ent.
In detai:
- al decît lis politichis di inzornament dai contignûts e al è responsabil de lôr metude in vore;
- al coordene e al gjestìs i contignûts e lis informazions che si cjatin sul sît web aziendâl;
- al coordene e al gjestìs i procediments comunicatîfs de aministrazion;
- al da dongje lis segnalazions sui contignûts zaromai vecjos e su pes diferencis jenfri informazions publicadis sul sît e chês che si cjatin tai documents origjinâi.
Il Responsabil dal Procediment di Publicazion de Aziende pe Assistence Sanitarie n.3 "Friûl de Alte - Culinâr – di Mieç" al è:
Olga Passera
telefon: 0432 989441
email: olga.passera@aas3.sanita.fvg.it
Normative in materie
Il responsabil dal procediment di publicazion e je une figure previodude de edizion 2010 des Liniis vuide pai sîts web de PA (art. 4 de Diretive 8/09 dal Ministeri pe publiche aministrazion e la inovazion
Dutis lis Aministrazion a son clamadis a sigurâ la cualitât dai contignûts publicâts sui lôr sîts, in tiermins di justece, coretece e inzornament. Il responsabil al scuen sigurâ une gjestion coordenade tant dai contignûts che des informazions on line cun chei dai procediments di redazion de Aministrazion. Il responsabil al scuen stâ atent a dutis chês segnalazions che a visin de presince di tescj sorpassâts o di informazions che no corispuindin a chês dai proviodiments origjinâi. Il responsabil dal procediment di publicazion (RPP) al è individuât tra i dipendents de aministrazion e, se nol ven nomenât, lis sôs funzions a àn di jessi davueltis dal cjâf de struture organizative de Aministrazion. Par chest rûl al è oportun che il RPP al sedi individuât tra i dipendents che a produsin i contingnûts e che al sei bon di identificâ la origjin di chescj par ogni necessitât di intervent. Cun di plui il RPP al scuen comunicâ cun facilitât cun cui che in concret al gestìs la publicazion.
torne sù

robotstxt: allowed

filter: keep


text:
La ricercje sientifiche e à dimostrât che i fruts bilengâi o plurilengâi, metûts in contat za dai prins dîs di vite cun plui lenghis e tirâts sù intal plurilinguisim, a àn capacitâts cognitivis e metacognitivis plui grandis di chês di un frut monolengâl.
Cuant che in famee al rive un frut, al devente alore impuartant informâsi e rifleti su lis sieltis linguistichis di fâ. In Friûl, regjon plurilengâl in sens storic – cu la presince in bande dal talian di trê lenghis minoritariis, furlan, todesc e sloven – la oportunitât di cressi bi-plurilengâi e je ufierte in maniere naturâl a ducj i fruts
“Cressi cun plui lenghis” al è un progjet ideât e finanziât de ARLeF, nassût cul obietîf di promovi i vantaçs de educazion plurilengâl fra i gjenitôrs dai fruts a pene nassûts, par combati i prejudizis che ancjemò a influencin lis sieltis politichis, sociâls e des fameis in rapuart cui percors educatîfs in plui lenghis, valorizant intal stes timp lis particolaritâts culturâls e linguistichis dal teritori regjonâl.
Al è stât inviât intal 2012 tant che progjet pilote in graciis de colaborazion cu la Aziende pai Servizis Sanitaris n. 5 “Bassa Friulana”, vuê Aziende sanitarie universitarie Friûl Centrâl – presidi di Tisane e Palme. Plui tart, par vie dal sucès de sperimentazion, de sensibilitât e des domandis dai operadôrs sanitaris e dai gjenitôrs coinvolts, al è deventât un progjet stabil sul teritori, che al à cjapât dentri un numar simpri plui grant di Aziendis sanitariis e, duncje, di fameis. Cumò il progjet al è atîf te Aziende sanitarie universitarie Friûl Centrâl (ASU FC) e te Aziende sanitarie Friûl Ocidentâl (AS FO). A aderissin al progjet ancje l’Ufici scolastic regjonâl, il Comun di Sant Vît dal Tiliment e il Comun di Udin.
Cressi cun plui lenghis al è indreçât prin di dut aes prossimis mamis, par furnîur lis primis informazions za in ocasion dai cors pre-part. Dopo il biel avigniment, il personâl dal repart maternitât – formât sui valôrs dal bilinguisim – a donaran ai neogjenitôrs la valisute “Cressi cun plui lenghis”, insiemi a cualchi informazion sul teme. La valisute e je pardabon un kit dedicât al plurilinguisim, che al cjape dentri tancj materiâi di aprofondiment pai gjenitôrs e gadgets pal gnûf nassût.
La seconde fase dal progjet, invezit, e cjape dentri i ambulatoris di vacinazion des aziendis sanitariis.
E je in cheste fase, tal moment de vacine, che i gjenitôrs a vegnin sensibilizâts di gnûf sui valôrs dal plurilinguisim e i fruts a àn in don un DVD di cartons animâts o un libri in lenghe furlane.
Pal moment a son stadis distribuidis 6.600 valisutis e plui di 2.000 dvd/libris.
A supuart di chestis azions specifichis, e je une grande ativitât di divulgazion de tematiche di bande de Agjenzie, fate in ocasion di variis iniziativis sul teritori.
Par chest, la ARLeF e à cjapât sù ancje testemoneancis di esperts dal setôr, regjistrant trente video intervistis, disponibilis in chest sît, che a sclarissin i vantaçs e lis oportunitâts ufiertis dal plurilinguisim, aprofondint il mont di relazions e di situazions ufiertis dal teritori regjonâl par sostignî e par acompagnâ i fruts dilunc di un percors educatîf in plui lenghis.
Il progjet “Cressi cun plui lenghis” al è stât inserît, tant che esperience di rilêf, dentri di un documentari realizât pal web dal regjist frison Morgan Lincy Fercot e dedicât aes lenghis minorizadis in Europe.
Par aprofondiments sul plurilinguisim, si segnale ancje chescj portâi: Bilingualisim Matters, Bilinguismoconta Multilingual Families. Cun di plui o si segnale l’articul dal prof. Melchior publicât su Il Friuli dai 22.01.2021 e l’articul interviste a Julia Renalds, mari americane che e insegne il furlan ai siei fiis, publicât su Il Friuli dai 21.01.2022, e un secont articul interviste a Julia Renalds, publicât sul Messaggero Veneto dai 28.01.2022.


text:
Organizazion Mondiâl dal Turisim
La Organizazion Mondiâl dal Turisim (World Tourism Organization oben UNWTO) e je une agjenzie des Nazions Unidis che si ocupe di turisim. E à sede a Madrid in Spagne.
Storie[cambie | modifiche il codiç]
La Organizazion Mondiâl dal Turisim e je stade fondade dopo la seconde vuere mondiâl.
Lis primis iniziativis di studi e di coordinament a nivel mondiâl dal turisim a jerin stadis fatis cul patrocini de Societât des Nazions tal periodi fra lis dôs vueris mondiâls.
Dal 2003 la UNWTO e je deventade uficialmentri une agjenzie des Nazions Unidis.


text:
… an overview of Cividale del Friuli (UD)
Cjalant Cividât da la mont dai Bûs si reste cjapâts da sô bielece ma ancje e salte subite al voli chel condomini che si cjate propit intal mieç des altris cjasis… e ven di domandâsi cemût che ur à saltât intal cjâf ai nestris sorestants di lassâ costruî un robe dal gjenâr in plen centri storic… eh za e jerin i timps in cui e veve il cjaçut in man la DC e cumò nô o vin di patî lis consecuencis… mai che un Diu un folc i trai…
Look at… the photos: Cividale del Friuli (UD)


text:
ANUARI 2010, GLESIE IN FRIÛL30 di Dicembar 2010
Al è stât spedît di pôc lanuari 2010 Patrie dal Friûl di Glesie Furlane. La riviste, rivade zaromai al cuint an, si presente cuntune vore di novitâts. Za de cuviertine si pues capî che la gnove impostazion, sot de vôs GLESIE IN FRIÛL, e je che di contâ lis ativitâts e la cronache de Glesie che e je in Friûl. Cussi ancje pai studis, documents, riflessions, propuestis e esperienzis che vescui, predis e laics a puartin indenant e a metin in vore pe vite eclesiâl e civîl.
E contarâ argoments cualificants de vite eclesiâl e civîl che a cirin di lâ a font des idrîs culturâls e religjosis dal Friûl, par conciliâ in maniere armoniche la fede cu la identitât culturâl e cun dut ce che al rivuarde la dimension religjose te culture furlane
Anuari 2010, Glesie in Friûl – I Part
Anuari 2010, Glesie in Friûl – II Part


text:
dijous, d’agost 09, 2007
feriis
Bon, soi in Friûl a rilassâmi un pôc dopo chest an dificil, fin ae fin di cheste setemane no fasi propi nuie. di lunis o vuei scomençâ a cjapâ sù alc, parcè che o varès di lâ un pôc ator tes prossimis setemanis (marchis/umbrie forsi e barcelone sigûr)... ca al è il bon vecjo 56k, cussì mi passe ancje la voie di navigâ che al è miôr cussi lei, zuie di basket, lâ un zîr a Grau (soi ancje avonde abronzât, dopo agns), etc, dutis chês robis che no si rive a fâ vie pal an. Al è cjalt ma no impussibil. Po cumò o ai ancje il nevotut culì, al è vivonon, ca di un pôc al scomence a cjaminâ e alore saran problemis. Però al è divertent. La robe che mi plâs fâ e je ancje cjalâ TeleCapodistria. E je une robe che mi mancje a Bologne, cul sport e lis notiziis alternativis. Chê altre dî o ai metût un pôc su un canâl sloven, di sere, e davin un film in lenghe origjinâl, cun sot titui in sloven, biel, e soredut, la publicitât là a durave si e no un minût. in prime serade. cuntun film. mi soi sintût un coion a vivi culì dulà che ti fasin cinc minûts di publicitât, e nissun film in lenghe origjinâl, e dopo a disin parcè che i talians a son ignorants e no san l'inglês. puars nô. se o ves plui timp mi metaressi a studiâ il sloven...
Subscriure's a: Missatges (Atom)


text:
SCRIVI 2022
La cuinte edizion dute in linie dal cors par imparâ a SCRIVI
par furlan
Une edizion che e larà indenant par dut il 2022
Un cors in modalitât asincrone su la plateforme MOODLE dal
Docuscuele
Un grup di docents pardabon unic
Un cors increditât daûr des liniis vuide MIUR cun atestât
finâl bon par iscrivisi te liste regjonâl
La pussibilitât di stâ daûr a lis lezions cuant che si à il
timp par fâlu
Une metodologjie inovative par imparâ une lenghe
Esperts a disposizion par ducj i dubis
Il Docuscuele – Centri regjonâl di documentazion
ricercje e sperimentazion didatiche pe scuele furlane
al
organize la cuinte edizion in linie su plateforme Moodle dal cors di lenghe
furlane par insegnants di ducj i ordins di scuele (de scuele de infanzie ae
secondarie di secont grât).
Il cors
al vûl dâ ai docents lis competencis necessariis di gramatiche – fonologjie,
morfologjie e sintassi – par podê doprâ in maniere juste la lenghe furlane
scrite. Par chest si zovarà dai insegnants plui preparâts cun titui academics
specifics par garantî la cualitât alte dal percors di formazion proponût, che
si insiorarà ancje di elements di storie de lenghe, semantiche, linguistiche
comparade, toponomastiche, storie dal Friûl. E dut chest si disviluparà lant
daûr des metodologjiis plui valevulis par imparâ une lenghe come l’ûs des mapis
mentâls par memorizâ miôr e la metodologjie indutive par compagnâ il corsist
intun percors di scuvierte graduâl: de osservazion autonome dai câs par cirî di
ricognossi la regule, al metisi in zûc cun esercizis sempliçs par verificâ se
la ipotesi fâte e stâ in pîts, fin a cognossi la regule in ducj i siei detais
in gracie de spiegazion di tutors esperts che a gjavaran ducj i dubis!
La direzion sientifiche e je di Franco Finco, che
al coordene une scuadre di nivel cun dentri Ada Bier, Fabio Boltin, Linda
Picco, Maria Chiara Visintin e Gabriele Zanello.
Il cors
si articole in 4 modui:
1. Fonologjie e grafie furlane
2. Morfologjie nominâl
3. Morfologjie verbâl
4. Morfologjie pronominâl
Ogni
modul al è organizât su 4 sezions di ativitâts (input di riflession, video
lezions, esercizis, aprofondiments…) cuntune verifiche finâl.
Il
cors al è ricognossût par 30 oris daûr des liniis vuide MIUR cuntun atestât a
pueste.
Il
cors al è a gratis. Par notâsi si à di compilâ la schede che si cjate
fracant il boton ISCRIVITI ca parsore. La iscrizion e vignarà confermade di une
mail di riscuintri, cence il riscuintri la iscrizion no je valevule.
Dopo de iscrizion us
rivaran dutis lis indicazions par podê acedi ae plateforme Moodle dal Docuscuele e tacâ il
cors.
Par vê plui informazions si pues scrivi a info@scuelefurlane.it


text:
A son 5 agns che pre Antoni nus à lassât. Il ricuart in chei che lu àn cognossût al è ancjemò vîf e profont. I tancj che no lu àn cognossût di vîf si son svicinâts a lui dopo muart cjapant in man i siei libris cun tant marum e displasê di no vêlu cognossût prime. Segnâl che se fisicamentri nol è plui, la sô olme lassade e reste vive, vitâl, significative. E il timp nol scancele lis personis di valôr che a àn scombatût pe vite, pe umanitât, pe gjenuinitât dal vanzeli, se mai lis inlumine di plui. Culì o proponìn une cerce di chel libri che plui al à fat cjacarâ: La fabriche dai predis. Libri confession che tancj a voressin podê lei, ma che la gjerarchie glesiastiche e à censurât a pene jessût. Cui che al è rivât a leilu, no si è scandulizât, nol à piedude la fede, se mai al à capît un fregul di plui il mont dai predis. Al è un tocut de jentrade, là che al spieghe il parcè di chest libri.
pre Roman Michelotti
… Rivât a une etât che si pò fâ un fregul di belanç e di riflession e cjatantmi par cumbinazion tal scjap clericâl, mi à semeât just studiâ la figure, il stamp, il model dal predi, par capî e spiegâmi la figure, il stamp, il model dai nestris cristians. Parcè che i predis a àn vût grancj merits te nestre storie personâl e sociâl, come che a àn vût grandis colpis. O rivarès a dî che no podìn scrivi la storie dal Friûl cence scrivi un grant cjapitul su la glesie e sui predis e o soi stât content di lei che un studiôs di religjons merecan, Antony D. Smith, al à cjatât che in dutis lis minorancis etnichis e lenghistichis il predi e la religjon a àn une funzion insostituibil. Scjampât il politic, sparît il studiât, al reste il predi, a cjapâsi debits e credits, a fâ di pape e di re. Cognossi duncje i predis al pò deventâ une clâf impuartant par viergi tantis puartis sieradis e par fâ lûs su tancj cjantons a scûr.
… Jo o ai preferît lâ a studiâ il lûc là che a saltin o, miôr, a saltavin fûr i predis, cuant che a ‘nd jere grande bondance e si podeve permetisi ancje di fâ i merecans e srarî cence stâ masse a cincuantâ. Il lûc si clame “‘seminari”. Al è stât inventât e codificât dal 1500, e precisamentri in chel Concili Tridentin (1545-1563), dât dongje par combati i protestants, che al à durât e al dure, te sostance, fintremai in dì di vuê. La peraule e ven claramentri di “semence”, une sorte di vivâr pes plantutis che a vevin di jessi vuardadis dai garbins dal secul e sclipidis cul calôr de santitât.
… Chestis pagjinis a son une visite in chel lûc e in chel ambient, fate di un che al à passât li dentri tredis agns e duncje al pò vantâ cualchi titul. Lis ài scritis par fâ lûs su la anormalitât dal predi, par cjatâ fûr une cualchi reson a la sô strambetât rispiet a la int normâl. Par capî ce che i àn fat par ridusilu cussì e duncje par cjatâi une cualchi atenuant e, se al è pussibil, un fregul di comprension, come che si à par dutis lis vitimis. Nol è un lavôr cuintri dai predis ma, se mai, cuintri la struture che ju à ridusûts cussì.
O ai scrit ancje par dâ une testemoneance alternative a chê oleografiche furnide dal mont clericâl, che siguramentri al laude e al puarte il so prodot platant colpis e limits. Chestis testemoneancis, aparentementri inutilis, a àn il vantaç di ufrî une leture diferente, contrarie, inedite. Di mût che, un doman, se Diu vorà, si podarà sintî une altre cjampane, mancul edificant e celebrative ma no par chel mancul vere. Une testemoneance personâl, ma provade su la mê piel e duncje gjenuine.
O volevi meti come titul “memoriis dal oltritombe”. Po mi jere vignude voie di meti “memorie di un sopravvissuto”, ma no rivavi a cjatâ la peraule juste furlane. A la fin o ai preferît un titul plui gjeneric ma forsit plui incisîf e comprensibil: La fabriche dai predis. Une fabriche che no à savût o podût o volût cjaminâ cui timps. Si è ustinade, cjapantlu come un pont di onôr, a butâ fûr simpri chel prodot, simpri plui standardizât, simpri plui compagn, simpri plui fûr dal timp. Fin che e je rivade la crise o il moment dal rindicont.
… A di chei che si sbreghin la tonie domandantsi cemût che e à podût slacâ in maniere cussì repentine, jo ur rispuint che la domande e sarès, in câs, une altre: “Cemût aie fat a durâ tant a lunc?”. Ma lassìn stâ considerazions siguramentri impuartantis ma che no si puedin distrigâlis in cuatri e cuatri vot. Al covente timp, umiltât e soredut libertât. Jentrìn insieme inte grande fabriche silenziose. Prime però gjavìn il cjapiel e fermìnsi un lamp a preâ par tante manovalance sacrificade e sassinade in ducj chescj agns e secui. E, fasint un sfuarç, sbrovìn une recuie ancje pa lis maestrancis. Forsit ancje lôr vitimis di un sisteme che al copave l’om inludintsi di onorâ chel Diu che lu veve creât come coronament dal creât e sô inmagjin primarole. ■
(La fabriche dai predis, Jentrade, pp. 7-9)
pre ANTONI BELINE


text:
Sants Feliç e Fortunât, martars
Memorie (13 di Avost)
Cromazi, intal sermon VII tignût viers il 400, al laude Feliç e Fortunât pal lôr gloriôs martueri tant che ornament de Glesie di Aquilee. Sul finî dal secul IV, o a pene plui in ca, a misdì de Citât di Aquilee, intun lûc cimiteriâl e je stade fate une basiliche in lôr onôr. Venanzi Fortunât tal secul sest al cjante: «Vicence e je dute in gjonde pai merits di Feliç, biel che Aquilee e venere il so Fortunât». Ancje il Martirologji jeronimian al ripuarte la lôr memorie.
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
I SANTS DAL MÊS. Sants Feliç e Fortunât............
Sants Feliç e Fortunât, martars


text:
A son stâts 24 i musiciscj che a àn cjapât part al prin concors organistic internazionâl “Fondazione Friuli” che si è tignût a Setembar tal domo di Tresesin, une iniziative inmaneade de Academie Organistiche Udinese inte suaze dal XI Festival organistic internazionâl furlan “G.B. Candotti”.
La competizion musicâl, che e je sostignude de Fondazione Friuli, e à podût contâ su la presince di Olivier Latry, un dai organiscj plui impuartants e preseâts a nivel mondiâl e titulâr de Catedrâl di Notre Dame a Paris, che al à vuidade la jurie insiemi cui mestris Tomaz Sevšek (Slovenie) e Ruggero Livieri (Italie), cun segretari Alberto Pez e coordenament di Dino Del Ponte.
Ae fin de competizion, inte categorie C, e je stade Ilaria Centorrino, 19 agns di Messine, a cjapâ il prin premi, intant che pe categorie B il ricognossiment al è lât a Raimondo Mazzon, 18 agns, di Trevîs. Par chel che al inten i plui zovins de categorie A, la jurie e à fat buine la propueste di Gianpietro Benedetti di integrâ i premis dant cuatri borsis di studi ai concorints che a àn otignût i ponts plui alts e altris trê borsis di studi ai concorints plui zovins che a àn dât buine prove di se. Il plui zovin al è stât Tommaso Del Ponte di Muçane, che al veve dome 12 agns. I premis a son stâts consegnâts ae conclusion dal conciert che Olivier Latry al à tignût ae fin de competizion.
A jerin presints Gianpietro Benedetti, che al à donât la gnove tastiere dal orghin Zanin screade dal organist di Paris; il Rotary Club Patriarcato Udin, che al à ufiert i prins premis; il sindic di Tresesin Giorgio Baiutti; il cavalîr Francesco Zanin; il president de Fondazione Friuli Giuseppe Morandini. «O tignìn – al à dit Morandini – a contribuî ae incressite dai zovins e tal stes timp a valorizâ il patrimoni dai orghins dal teritori che al à bisugne soredut di sostegn par restaurâ i struments».
«O soi restât une vore colpît dal calôr e dal interès dal public furlan – al à dit Olivier Latry -, ma soredut dal nivel une vore alt dai zovins organiscj che a àn cjapât part al concors de Fondazione Friuli». ❚
Piero Cargnelutti


text:
Vincj partîts e listis a àn presentât candidaturis pes elezions ae Cjamare di Stât, la cjamare basse dal Parlament sloven, inmaneadis par domenie ai 24 di Avrîl. Daûr dai dâts de Comission eletorâl stâtal, la plui part lis à presentadis in dutis vot lis circoscrizions eletorâls de Slovenie.
◆ I partîts che bielzà a son te Cjamare di Stât a àn rivât adore a depositâ lis lôr listis in dutis vot lis circoscrizions. Chescj partîts a son il Partît democratic sloven (Slovenska demokratska stranka), Liste di Marjan Šarec (Lista Marjana Šarca), Democratics sociâi (Socialni demokrati), Sinistre (Levica), Gnove Slovenie (Nova Slovenija), Partît di Alenka Bratušek (Stranka Alenke Bratušek), Partît democratic dai pensionâts di Slovenie (Demokratska stranka upokojencev Slovenije), Partît nazionâl sloven (Slovenska nacionalna stranka) e il moviment Metìn adun la Slovenie (Povežimo Slovenijo), che al cjape dentri ancje Concretementri (Konkretno). Chest ultin partît pal moment al è te coalizion di centridiestre al guvier, vuidade dal prin ministri Janez Janša, insiemi cul Partît democratic sloven e Gnove Slovenie.
◆ Pes elezions dai 24 di Avrîl a àn presentât listis ancje altris partîts che come cumò no son tal Parlament: Moviment Libertât (Gibanje Svoboda), Vesna partît vert (Vesna zelena stranka), La nestre regjon (Naša dežela), Partît dai piratis di Slovenie (Piratska stranka Slovenije), Pal popul di Slovenie (Za ljudstvo Slovenije), Liste di Boris Popovič (Lista Borisa Boris Popoviča), Liste popolâr apartitiche dal moviment Societât sane (Nestrankarska ljudska lista gibanja Zdrava družba), Veretât (Resni.ca), Leghe patriotiche (Domovinska liga). Simpri tra i partîts che no son presints tal Parlament, Il nestri futûr (Naša prihodnost) e Un bon stât (Dobra država) si presentin cuntune liste comune.
◆ Aleance liberìn la Slovenie al à presentât listis dome in siet circoscrizions eletorâls.
◆ Ancje in Slovenie lis listis a son validis daspò de conferme dal lôr valôr legâl.
◆ Al è interessant dâ un cuc ancje ai candidâts in rapresentance des dôs minorancis nazionâls taliane e ongjarese. Tant che deputât in rapresentance de comunitât nazionâl taliane si son candidâts il deputât in carghe Felice Žiža e Maurizio Tremul, che di cetancj agns al è president de Union taliane.
◆ Tra chei che in Slovenie a partegnin ae minorance taliane, a son 2771 a vê dirit di vôt.
◆ Trê a son invezit i candidâts a deputât in rapresentance de comunitât nazionâl ongjarese. A son il deputât in carghe Ferenc Horvath, Otto Mocˇnek e Mihael Kasaš.
◆ Tra chei che a partegnin ae minorance ongjarese, a son 5563 che a an dirit di vôt.
◆ Chestis no saran lis unichis elezions tal 2022 de Republiche di Slovenie. In Atom si votarà inmò par sielzi il gnûf president de Republiche; ai 20 di Novembar a saran ancje lis elezions comunâls.❚
La Slovenie aes elezions par rinovâ la Cjamare di StâtLuciano Lister
Vincj partîts e listis a àn presentât candidaturis pes elezions ae Cjamare di Stât, la cjamare basse dal Parlament sloven, inmaneadis par domenie ai 24 di Avrîl. Daûr dai dâts de Comission eletorâl stâtal, la plui part lis à presentadis in dutis vot lis circoscrizions eletorâls de Slovenie.


text:
LA GNOVE PATRIE TI SPIETE!20 di Fevrâr 2013
Cu la finanziarie regjonâl 2013 La Patrie dal Friûl E Glesie Furlane e scuegnìn frontâ une riduzion cence preavîs di cirche il 40% dal contribût rispiet al 2012.
«Se a Triest a crodevin di taiâ lis gjambis ai furlaniscj, ridusint i bêçs dal contribût regjonâl al nestri gjornâl, chest sfuei, i siei gjornaliscj, i siei letôrs, i siei amîs, a àn decidût di rispuindi cu la fuarce de reson, cu la inteligjence des ideis, cul spirt dal riviel.»
(Dree Valcic, diretôr da La Patrie dal Friûl)
LA GNOVE PATRIE TI SPIETE!
Sabide ai 23 di Fevrâr aes 5 dopomisdì li dal bar dal Visionario (secont plan) di vie Asquini 33 a Udin. Presentazion dal gnûf progjet grafic da La Patrie dal Friûl
A presentaran la gnove vieste dal mensîl
Dree Valcic, diretôr da La Patrie dal Friûl
Dree Venier, responsabil dal gnûf progjet
bons. Duilio Corgnali, diretôr da la Vita Cattolica dal 1978 al 1999
Ae fin ghiringhel cuntun tai insiemit par discuti, viodisi, fevelâ insiemit di progjets pal Friûl di doman, un Friûl plui furlan.


text:
Se tu sbregassis i cîi.01 di Zenâr 2005
Al è tornât l’avent, il timp plui biel dal an, il timp dal sperâ e dal spietâ, il timp de glesie pelegrine lontane dal so nuviç e il timp dal mont ch’al va cirint spasemât un sens, un dret, un troi, une salvece. L’avent che nô o stin scomençant e vivint nol è un dai tancj che o vin tacât e vivût, ma al è unic parcè che nô no sin chei dal an o dai agns passâts e nancje il mont nol è chel di prime. Pa la cuâl e valarà la pene di vivilu come esperience fuarte, come timp di gracie.
L’avent al è il timp dal sperâ e duncje il timp di chei che ur mancje alc, che a spietin alc o cualchidun. Nol è il timp dai passûts o dai massepassûts, ma di chei ch’a son plens di fan e di sêt, ch’a vivin tune situazion umanamentri dolorose, par no dî disperade. La sperance cristiane e à propit cheste conotazion specifiche: no si poe sul fat che lis robis a van ben, ma sul fat che lis robis a van mâl. Che lis robis no ledin ben, almancul dal pont di viste morâl e spirtuâl, al è tant clâr e tant evident che dome un prevignût o un vuarp o un superficiâl al po metilu in dubit.
Al piture une vore ben la situazion dai siei timps, che e po jessi ancje la nestre, il profete Isaie, il grant cantôr dal Emanuel, de sperance personificade, divinizade e umanizade. Ducj nô o jerin tanche une robe soce, ducj i nestris ats di justizie tanche un peçot sporc. Ducj nô si sin inflapîts come lis fueis, e lis nestris inicuitâts nus menin vie come l’aiar. Nol è nissun ch’al clami il to non, ch’al jevi sù a poiâsi tôr di te (Is 64, 5-6).
Ai fanatics dal otimisim banâl, ai sbandieradôrs dal dut al va ben, il profete ur mostre la crude realtât. Lis nestris bandieris a son come chei sbrendui che, te nestre infanzie, lis nestris maris e nonis a imblecavin fintremai ch’al tignive il pont e ch’a palesavin plui di ogni discors e indagjine sociologjiche la nestre condizion sociâl. Cu la diference che la nestre puaretât e jere dignitose, parcè che e jere nete. In plui nô no jerin colpe, ma vitimis. La sporcjetât ch’al fevele il profete e je la sporcjetât dal cûr prime che de munture. Si trate di une cragne morâl, di un infet che nus gafe e nus tormente dentrivie, une sorte di fraidum interiôr. O sin sporcs parcè che no sin juscj, no sin bogns, si sin slontanâts di chê aghe benedete che e smondee e e ricree. Par chel o sin come chês fueis che l’aiarat crût de sierade al mene vie cence remission.
Alore ti ven voe di berlâ, come ultime sperance o utopie: Se tu sbregassis i cîi e tu vignissis jù! (Is 63, 19). Se Diu al fases il meracul di sbregâ une volte par dutis chel vêl che nus divît dal assolût, dal definitîf, dal vêr, dal sant! Se il mont al è cussì malmetût, cun tant int ch’e gem e e tribule, cun tante tristerie incrosade, parcè no fasial un pas, l’unic ch’al covente e al baste? Parcè no sbreghial i cîi e no vegnial a viodi di nô come ch’al fasarès cualunche pari e mari?
In realtât i cîi a son za stâts sbregâts e lui al è za vignût jù a viodi di nô. L’avent al è la celebrazion e l’atualizazion di cheste vignude. Ma alore ce no aial funzionât? Nol baste sbregâ i cîi. Nus al dîs clâr e tont Gjoel, che lu leiarìn te prime dì di cresime: Sbregait il vuestri cûr, no i vuestris vistîts e tornait dal Signôr, vuestri Diu (Gl 2, 13). Bisugne che si viergi ancje il cûr dal om e dal mont. Se no Diu al reste fûr e al è come se nol fos mai dismontât jù. Nol servìs a nuie celebrâ la vignude dal Signôr, se nol rive a jentrâ tal nestri cûr. Anin contents incuintri al Signôr!.


text:
… ma a restin tifôs de Rome
✽✽ Al bastarès cjalâ la foto che e mostre la Serracchiani vistude di tifose romaniste, ospite de trasmission televisive “Quelli che il calcio” par capî che al cûr centralist no si comande e che dispès, daûr des declarazions di façade, e je dome tante ipocrisie. Nus e visìn ducj, Debora presidente, biel che e faseve fente di jessi une tifose dal Udin tes tribunis dal Friuli, i siei sipariuts ridicui cun Renzi intant che, dentri di jê, no i freave propite nuie. E pensâ che e je lade in Parlament, a malistent, in graciis di cheste regjon: i volarès par dî pôc un minim di rispiet tai confronts dai sportîfs, ancje siei eletôrs.
Parcè fâ riferiment a chest episodi cussì banâl, ma significatîf? Pe semplice reson che cheste maniere di fâ nus ricuarde une vore chê dal Pd nostran cuant che al à di frontâ il teme de autonomie furlane.
✽✽ Doi esponents di rilêf di chel partît, Enzo Martines e Roberto Pascolat, il prin cjâf grup in Comun a Udin e chel altri segretari provinciâl, a àn rilançât che nol è tant la ipotesi di une atenzion plui fuarte ae cuistion furlane, ancje se mantignint la solite jeve al centri de unitât regjonâl. Forsit a son daûr a inacuarzisi che al è alc che al criche, intal ecuilibri delicât di podês cun Triest, o che il futûr nol è par nuie biel par buine part di cheste tiere.
✽✽ Dut cuinçât, al è clâr, cu la denunzie inevitabile de mancjance di pês politic des fuarcis autonomistis. Juste par dî: parcè al plurâl e parcè no ricognossi che in dì di vuê e esist une uniche formazion rapresentade in Consei regjonâl, il “Pat”, che si declare autonomist e che e je stade pardabon la uniche novitât intal panorame dai partîts? I daial forsit fastidi al Pd di constatâ la sô presince a nivel istituzionâl e sul teritori? Sigûr di sì, par chel che tal so Dna al à simpri vude la supierbie e la paronance dal podê. Cuissà parcè, a tornin iniment i cinc agns dal guvier Serracchiani!
✽✽ Di ce bocje che a rivin lis critichis, cuant che invezit e coventarès une riunion di autocussience coletive di dirigjents, ma ancje di iscrits e di simpatizants, par vê lassât che chest sisteme e metodi antidemocratic al les indenant inte realizazion des Uti, lis Unions teritoriâls intercomunâls, intal maçalizi ambientâl volût di Terna, inte ruvine de sanitât e di altris setôrs. Un partît punît dal vôt e che nol somee che al vedi ancjemò imparade la lezion.
✽✽ Al vignarès di domandâi propit a Martines parcè che juste a Udin e intal so Consei comunâl lis propuestis che a tocjin il cantin de identitât furlane no viodin mai il so grup, sostignidôr infogât di chestis iniziativis, a ben che critic par cualchi aspiet: o pensi al Teatri Stabil Furlan o ae aprovazion des liniis di politiche linguistiche dal Comun.
✽✽ Une robe a son lis declarazions di intindiments, une altre e je metilis pardabon in vore.
La storie dal PD e je plene di intindiments intal frontâ la cuistion furlane. A son pôcs, tant che Lizzero, Baracetti, Schiavi Fachin, che a àn vude la fuarce e la coerence par lâ indenant, tancj altris, cuasi ducj, si son fermâts aes declarazions di principi, subite inneadis intai distinguo e intes zirucadis.
✽✽ Scotât de mancjade presince di esponents locâi intal marcjât di ministris e sotsegretaris – fat che al dimostre la mancjance di pês dal Pd dal Friûl-Vignesie Julie e no dai autonomiscj – ancje il segretari regjonâl Cristiano Shaurli, al à provât a alçâ la vôs. Al somee dut câs che nissun lu scolti cuant che al imbastìs la idee di un partît federât cun Rome. Di bande dai siei compagns triestins, e no dome, al è rivât un elegant: «O ‘nt fevelìn plui indenant». Cussì indenant che no si viôt la vignude. ❚
Dree Valcic


text:
Bale tal zei
La bale tal zei, o bale tal cos o basket (scurte da la peraule inglês basketball) al è un sport di scuadre inventât tal 1891 di James Naismith tai Stâts Unîts, dulà che al è considerât un dai sports nazionâi. Al è une vore popolâr in Europe e in nord Americhe. Vuê si lu zuie in dut al mont, e aromai i americans no son considerâts i plui fuarts, ancje se il campionât professionist american (NBA) al reste chel plui famôs e impuartant.
Storie[cambie | modifiche il codiç]
A difarence di tancj altris sports, ma come la balesvol, la bale tal zei al è nassût par opare dal cjâf dal professôr di educazion fisiche James Naismith, di origjinis canadesis, ch'al voleve cjatâ fûr un zûc par no fâ stufâ i siei arlêfs de scuele di Springfield, tal Massachusetts.


text:
A scuele, l’inzegnîr di eletrotecniche al veve il balin des unitâts di misure e ogni volte che al clamave fûr, ae lavagne, il scalognât di turno, al tacave a messedâle. Cuale ise la unitât di misure de tension eletriche? Il volt. E parcé le àno clamade cussì e no, magari, pierino? Par visâsei di Alessandro Volta che al veve inventade le pile. E cuale ise la unitât di misure de curint eletriche? L’ampere. E la unitât di misure dal pês tal sisteme M.K.S.? Il chilogram. E chê de lungjece, simpri tal sisteme M.K.S.? Il metri. E, invezit, tal sisteme C.G.S ? Il centimetri. E dulà isal conservât il metri campion? Tai uficis di Sèvres, dongje Parigji. E a cuale temperadure isal conservât par vie che no si ruvini? A zero grâts centigrats. (Il metri al steve ben ma il guardian al jere simpri plen di rafredôr. – Cussì al contave l’inzegnîr). E vie indenant par dutis chês altris grandecis: fuarce, lavôr, masse, potence…
Dut al filave ben se un al saveve rispuindi just ma se si inçopedave in alc l’inzegnîr al leve in bestie come che e fos sucedude la fin dal mont. Alore mi vignive la voie di jessi jo a fâi domandis e o jeri sigûr che lui nol varès savût vierzi le bocje. Cuale ise la unitât di misure dai luvins tal sisteme M.K.S.? La tace. E tal sisteme C.G.S.? Il bicjerin. E dulà ise conservade le tace campion? Inte credince, in cjase di Placido, a San Zorz di Nojâr, in vie Max di Montegnacco. A zero grâts centigrats? Nancje par idee. Placido al è libar di impiâ il fûc tal spolert che tant la tace campion no si ruvine e ancje lui al stâ plui ben tal cjalt e nol beche il rafredôr come il guardian di Sèvres. E trop durie le unitât di misure dai luvins? Une stagjon. Par podê vendi une tace di luvins simpri al stes presit di dîs francs, Placido al scugne, par fuarce, par stâi dentri cul vuadagn, fâ riferiment, ogni an, a une tace campion simpri plui piçule.
di Franco Vigo
#1011


text:
Lis gnocis dal an, tignudis ai 12 di Lui, te glesie di Sante Margherita dal Gruagn, a àn puartat in Friûl une des cubiis plui «paparazadis» di Los Angeles. Jê, la campionesse dal tenis Maria Sharapova, e lui, zuiador tai «Lakers», Sasha Vujacic, a àn passât 4 dîs a Udin, in ocasion dal matrimoni de nestre «star» televisive Marina Presello, ex Telefriuli, vuê in fuarcis a «Free». La gnove e burì fûr, daspò di une prime pagjine dal Messaggero. Cussì, la cubie e je stade inseguide cence pâs ancje chi di nô.
Si che duncje in cheste rubriche là chi di solit o fevelìn di television, chest viaç si dedichin al peteç. Sicome che la Presello e tignì blindât ogni detai, dut ce che o riferìs, lu ai «estuart» a cualchidun dai 120, fortunâts, invidâts. Tra chescj, degns di note e di colôr a figuravin: dut il staff di Free, comprendût il diretôr di rêt, Lorenzo Petiziol, e l’editôr – rivât in moto – Thomas Panto. La amie de nuvice e compagne dal esordi, vuê in fuarcis a SkySport24, Giorgia Bortolossi. L’ex zuiadôr dal Udin, vuê cu la Fiorentine, Felipe.
Vujacic – ex Snaidero come il nuviç e so testimoni- e Sharapova a àn durmît tal cjistiel di Vilalte. La cubie però no jere di bessole. La biondissime e veve daûr pari, mari e alenadôr privât: ogni dì, par jê, des 5 aes 7 oris di rachetis e «grande slam», prime intun Tenis club dal Friûl di mieç, po intun plui modest cjamput di peton dongje di cjase de nuvice. Tal cjistiel, la biondissime di 25 milions di verdons (dolars) ogni an, e confidà di vê sintût la fantasime, ma che dute la trasfierte e je stade «Great!».
Vistît colôr di grîs, cun pizzo neri, cualchi decoltè cun tac vot e pochette color arint, in pandanne cu lis scarpis: impussibil no viodile. E balà simpri tichignade cul so Sasha, a un ciert pont e molà lis scarpis tal mieç dal prât par zuiâ di balon sul vert dal curtîl interni dal cjistiel.
La cubie e aprezà cetant il gustâ: soredut i «blecs», cun tocj di masurin e po i confets cun 7 guscj di sielte – dal cafè al cacao, fintremai a chel di angurie e miluç – e che i invidâts si siervirin a buffet, daspò il secont. La sabide prime, intun locâl di Rodean dal Bas, Maria – che la riviste «Forbes», dal 2005 al 2009, e inserì jenfri lis celebritâts plui potentis dal mont – e cerçâ ancje il frico. Domandant «bis», tra flums di champagne.
Duncje, par dute rispueste ae straçarie di bêçs par Ciccio Depardieu e il so «fricò-fricò-fricò», la miôr publicitât nus e à fate indiretementri Maria Sherapova. E par di plui a gratis.
JAN TOTI
CULTURE – IL FRIÛL TAL ETERE. Mondanitât furlane............
Lis gnocis dal an, tignudis ai 12 di Lui, te glesie di Sante Margherita dal Gruagn, a àn puartat in Friûl une des cubiis plui «paparazadis» di Los Angeles. Jê, la campionesse dal tenis Maria Sharapova, e lui, zuiador tai «Lakers», Sasha Vujacic, a àn passât 4 dîs a Udin, in ocasion dal matrimoni de nestre «star» televisive Marina Presello, ex Telefriuli, vuê in fuarcis a «Free». La gnove e burì fûr, daspò di une prime pagjine dal Messaggero. Cussì, la cubie e je stade inseguide cence pâs ancje chi di nô.


text:
Dai agns Setante a vuê,
la lenghe e continue a atrai i autôrs
Resonant su la storie de musiche furlane, in particolâr sul presint e sul futûr di cheste art, sedi dal pont di viste dai autôrs, sedi daûr lis composizions fatis in lenghe furlane, duncje in forme almancul vocâl, o miôr vocâl e strumentâl, sedi ancje par musichis cun chestis carateristichis e realizadis di bande di artiscj forescj, la cuistion si fâs no pôc articolade, di no facil interpretazion, ma a ogni mût une vore interessante.
La sene musicâl furlane di vuê no je dal sigûr chê di îr, dipent trop indaûr che si vûl lâ inte storie. Ma cence lâ masse lontan, il teme che achì nus interesse prin di dut al è chel des gnovis formis de musiche furlane che, plui o mancul a tacâ de fin dai agns Setante, e à cjapât une dimension divierse rispiet a ce che al jere prime. Tra i scrits plui interessants su chest teme atuâl, al va nomenât cence fale il saç di Roberto Dapit e Marco Stolfo, jessût pal Gjornâl Furlan des Siencis de anade 2012-‘13 e dal titul “Visions di scoltâ. Ideis di furlan e di Friûl te produzion musicâl contemporanie”, che si pues ancje cjatâ in rêt e che o consei di lei.
E je une analisi in struc, ma ben pontade, a rivuart des senis musicâls in Friûl dai agns Setante fin plui o mancul ae prime decade dal Doi mil, interessadis a pandi prin di ogni robe la lenghe e la culture furlane tai cambiaments dai guscj, des modis, des formis musicâls e des intenzions di autôrs e interpretis. Se al esist un model di cjançon verticâl de musiche furlane, secont lis peraulis cjapadis di Stefano Montello dal Mitili FLK, band tra lis protagonistis de gnove musiche furlane tai agns Novante, par un tiermin, “verticâl”, che si riferìs in gjenar e in struc ae “vecje vuardie”, a partî dai Setante la prospetive si è fate cetant plui «contemporanie, contaminade e in stât di doprâ la lenghe par ducj i argoments e in prospetive cun cualsisedi lengaç musicâl», come che al ripuarte il saç.
E sarès lungje e dure chê di fâ i nons di ducj i soliscj, grops e progjets, e cence volê jessi esaustîf, si nomene: il Canzonîr di Dael, Giorgio Ferigo e i Povolâr Ensemble, La Sedon Salvadie, Lino Straulino, i Mitili FLK, Furclap, ‘Zuf de Žur, Arbe Garbe, Bakan, Luigi Maieron, il tercet Stefano Andreutti, Guido Carrara e Giulio Venier, Loris Vescovo e tancj altris.
Une grande e fondamentâl operazion in chest sens e je stade chê de radio libare dai furlans, ven a stâi Radio Onde Furlane, che tal 1984 e à metût adun il Premi Friûl, une vetrine e insiemi un laboratori de gnove musiche furlane, lât indevant fin al 2013. La idee e jere chê, come che a scrivin Dapit e Stolfo, di «promovi la lenghe furlane e la creativitât in lenghe furlane in diviers cjamps, de grafiche ai radiodramis, de fotografie ae musiche, che in cheste suaze (la musiche, ndr) e devente il setôr che al ven batût cun plui costance e cun plui sodisfazion, ancje daûr dal numar, de varietât e de cualitât des propuestis». Cumò, al so puest e cun prospetivis diviersis, ma no masse, al è il festival di nivel european Suns, nassût in Friûl tal 2009, che al promôf cetantis lenghis minoritariis.
Resonâ cumò su la sene musicâl furlane dai ultins cinc agns, ae lûs di ce che al è stât tal rai almancul dai ultins cuarante agns, nus met inte cundizion di discuvierzi, se no altri in prime analisi, che la lenghe furlane no à pierdût il so atrat tai confronts di autôrs di peraulis e musichis, e come che al è simpri stât, si usin di solit o dispès, lis formis musicâls che a son plui in voghe tal moment, come veicul di espression artistiche, almancul di bande dai artiscj gnûfs e zovins che si presentin.
Dongje dai gjenars storics, come il folk, blues, il jazz e altris, di cualchi timp a sburtin e si sintin par furlan il rap, la dub, la trap. Al è comprensibil, e dispès si misclice il furlan cun altris lenghis dentri de stesse cjançon, come che al jere dal sigûr za stât fat e si fasarà ancjemò, par rindisi multilengâi, e forsit ancje cu la intenzion malscuindude di doprâ il furlan come une des manieris par vignî fûr intun marcjât simpri plui strent e dificil. L’impuartant al è continuâ a scrivi, cjantâ, creâ, pensâ par furlan intune dimension globâl. ❚
Alessio Screm


text:
Iolanda Mazzon, Di là de rêt, Pasian di Prât, 2005
«E il timp nol passave mai. A voltis e jere cussì stufe che i vignive voie di urlâ, ma e stave ben cidine par pôre che le sintìs la infermiere e dopo le metès tal repart des furiosis. I someave che lis speris dal orloi a fossin fermis, che no levin mai indevant, e par provâ se al coreve, e meteve l’orloi dongje de orele par sintî miôr».
E je la storie di une pierdinte, contade in chest romanç curt (112 paginis) editât pe prime volte intal 1972 e ripublicât par cure de Societât filologjiche furlane e dal Osservatori regjonâl de lenghe e de culture furlanis cu la grafie normalizade.
La peraule “manicomi” no si cjatile mai, ma al è evident che di chest si trate. Il disasi mentâl al jere viodût tant che une colpe o parfin un mieç par deliberâsi di un parint che al dave fastidi, magari par cuistions di ereditât o di cunfins. No par nuie la storie e je ambientade intal gurizan, prime de leç 180 dal 1978,
che e à cjapât il non di Franco Basaglia, il psichiatre che al à vierts i manicomis.
La protagoniste, Tranquila, e à vude une brute infanzie: bandonade dal pari, la mari muarte zovine, sfolade a Turin in timp de prime vuere, dome la none Ursule i à volût un pôc di ben. Lis cusinis, i compagns di scuele e parfin i grancj le cjolin vie, parcè che e je imbranade, simpri fûr di puest, inadate, e à pôre di dut, no sa rimpinâsi sui arbui, e crôt che Sant Nicolau i puartarà almancul cualchi siop. Di grande, i siei siums a son vencui che le lassin scaturide e cence flât cuant che si dismôf. E nissun le capìs, cumò che la none no je plui. Dome Daniza, une femine slovene, ancjemò plui disgraciade di jê, e sa scoltâle.
La rêt dal titul e je chê reâl de cjase di cure che le siere dentri sul imprin de storie, ma ancje chê metaforiche che par dute la vite i gjave la pussibilitât di meti adun un progjet pal so avignî, magari cun Pepi, chel scuasi cusin che i plaseve tant e che e veve discorût con lui daspò che al jere tornât de Spagne e po de Russie.
Ma ancje lui al è destinât a finî mâl. Insumis, cuant che, finalmentri, cheste femine e rive a jessi di là de rêt, si cjate devant di une rêt ancjemò plui penze. E cuant che i rive chel fregul di fortune, al è masse tart. ❚
Laurin Zuan Nardin
I LIBRIS SIMPRI BOGNS. Di là de rêt al timp dai manicomis............
Iolanda Mazzon, Di là de rêt, Pasian di Prât, 2005


text:
E je juste tacade la Vierte e za il 2017 al à viodût il sflorî di album di tancj artiscj nostrans di grant talent. Al jere un pôc di timp, però, che no si podeve preseâ i nestris musiciscj intune opare che e clamave a racuelte plui stîi e gjenars.
La storie di “Circolo Acustico Vol. 2” e nas ancjemò tal Dicembar dal 2011, cuant che Louis Armato e Juri Lenard a fondin il Circolo Acustico: une aventure in musiche che in cinc agns e à coinvolzût plui di 60 artiscj nostrans. Tacant di un grup di amîs, si son dâts dongje al Circolo artiscj di ducj i gjenars: dal folk al rock, dal pop ai cjantautôrs impegnâts, artiscj za cognossûts e talents zovins ancjemò in sfloridure. Fin cumò, il Circolo si è esibît in ben 79 seradis, dulà che il public simpri plui afezionât e i locâi simpri plui disponibii a lu àn puartât a fâsi cognossi in dut il Friûl. Dilunc chestis seradis, i artiscj si esibissin in marilenghe dome cul acompagnament de vôs e de ghitare. Dopo la ultime racuelte, “Circolo Acustico Vol.1”, realizade tal Otubar dal 2014 e fate di 12 tocs dal vîf, il Circolo nus à maraveât cu la jessude di un altri album, presentade pal complean a Zenâr dal 2017: “Circolo Acustico Vol.2”. Cheste volte, si scoltin sedis tocs di ancjetancj artiscj: Bratiska, Mick Gaze, Giulia Daici, Franz Candoni, Louis Armato, Angelica Lubian, Simone Rizzi, Francesco Inbriaco, Maurizio Perosa, Heart as Arena, Franco Giordani, Matteo Canciani, Emma Gustafson, Anstronauti Ovunque, Miky Martina e – ospit di ecezion – Ruggero de i Timidi.
Une altre preziose racuelte, sfloride ancje cheste a inizi 2017, e je “Compilation par il Friûl”. Il CD al è stât realizât graciis ae idee di Musicologi, la associazion fondade dai students dal cors di lauree DAMS (cors in musicologjie di Gurize de Universitât di Udin) che e je vitâl pe organizazion di tancj events di musiche in Friûl. Baste pensâ a progjets tant che la Cjase de Musiche a Glemone e Udin e al lôr lavôr pe gjestion dal Archivi Regjonâl dal Disc, dulà che si cjatin lis produzions discografichis dal Friûl.
La ideazion dal album, realizât cul contribût de Provincie di Udin, e je tacade tal 2016 cuant che il president di Musicologi, Alessandro Tammelleo, pal aniversari dal Taramot, al à volût meti dongje artiscj furlans che a esprimin midiant de musiche l’amôr pe lôr tiere. Undis tocs, che a contin lis storiis e lis tradizions furlanis, ognidun cul so gjenar e interpretazion, ma te stesse bielissime lenghe, il Furlan. Tal disc o sintìn: Alessandro Tammelleo, Priska Benelli, Giulia Daici, Trabeat, Alvise Nodale, Tony Longheu, Aldo Rossi, Franco Giordani, Lorenzo Tempesti, Giovanni Floreani e i arlêfs di IV A e B de scuele primarie di Plovie e Ospedalet di Glemone, che a àn partecipât a un progjet di composizion di cjançons ispiradis al Friûl. Dutis dôs lis racueltis si puedin comprâ a L’Angolo della Musica di Udin. La “Compilation par il Friûl” ancje te sede dal Archivi Regjonâl dal Disc a Glemone. Par plui informazions, visitait i sîts web e pagjinis facebook dal Circolo Acustico e di Musicologi.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Zardinaç
Lavorâ tal zardin a vûl dì viodi des rosis e des plantis ornamentâls. E je une ativitât che i plui a fasin par hobby e cualchidun al fâs par mistîr.
Le diference ca je cun la agricolture e in particolâr cun la coltivazion des rosis, a stâ tal fat che tai zardins no si metin grandis estension di plantis, ma si trate di meti dongje e tirà su diviersis tips di rosis cun fin soredut ornamentâl e a fâlu ben a vûl snait par sielzi lis plantis justis.
Storie dal zardinaç[cambie | modifiche il codiç]
Il zardin, come puest par divertîsi o par polsà al nas te antichitât. Famôs a jerin par esempli i zardins di Babilonie. Te antighe Grecie si cjatavin zardins tes cjasis dai siôrs, a jerin ancje numerôs zardins publics di spes dongje i templis e cun bielis statuis e fontanis.
I zardins si cjatin ancje tes cjasis dai romans dulà che si usave taià lis plantis in mût di riprodusi sienaris de mitologjie.
Durant la etât di mieç i zardins si cjatavin dentri lis abaziis o i cjastiei. Cul rinassiment si comencin a fâ i zardins ale taliane dulà che te progjeatazion si dopre la gjeometrie e la prospetive par creà des viodudis spetacolaris.
Tai secui seguitîfs la art dal zardinaç si disvilupe une vore prime in France e dopo in Inghiltere.
Vie pal mont si cjatin altri manieris di viodi i zardins. Si va da chei grancj dai palaç dai princips persians, arabs e cinês a chei completamentri diferents dai gjaponês che an par fonde la filosofie Zen.


text:
Fâ un gnûf colegament idric
Tal câs di un gnûf colegament, o ben tal câs che il sît nol sedi ancjemò colegât ae rêt di distribuzion, la procedure e je cheste:
1. domande di preventîf: par domandâ al nestri personâl il preventîf pal colegament si à di compilâ il modul disponibil sul nestri sît e trasmetilu a Irisacqua in un di chescj mûts:
- tal orari di viertidure al public dai sportei Irisacqua
- mediant pueste eletroniche al recapit info@irisacqua.it
- mediant fax al numar 0481 593 410
- mediant servizi postâl al recapit di vie IX Agosto n. 15 – 34170 Gurize
2. sorelûc e preventîf: daûr de domande il personâl di Irisacqua al fisse un apontament par un sorelûc e par fâ un preventîf.
3. colegament: i lavôrs di colegament a podaran tacâ NOME daûr dal paiament dal preventîf e il completament di bande di cui che al fâs domande dai lavôrs di competence (lis oparis idraulichis e di edilizie a son fatis de bande di Irisacqua fin al limit de proprietât personâl di cui che al fâs domande); la pose dal contadôr e la ativazion de furnidure a tacaran daspò de firme dal contrat di soministrazion.
Il paiament dal preventîf si à di fâlu sul cont corint postâl IBAN CODE IT18 J 07601 12400 000074815739 o sul cont corint bancjari IBAN CODE IT23 Z 03069 12499 10000 0003 256 là de Intesa San Paolo – Agenzia di Gorizia, intestâts a Irisacqua Srl.
Daspò dal colegament si podarà tacâ cu la ativazion de utence.


text:
Ancje chest an la Fieste dal Friûl dai 3 di Avrîl si fâs in maniere smamide par vie de pandemie di Covid che no mole. “La Patrie dal Friûl” e vûl stâ dongje ai siei letôrs e a ducj i furlans dant la possibilitât di lei il numar di Avrîl dal nestri gjornâl sore nuie (gratis) in pdf, e o invidìn a mandâlu ator ai amîs e parincj. E je ancje une buine ocasion par fâ viodi a ducj chei che no son abonâts trop biel che al è il nestri sfuei.
Ai nestris abonâts i rivarà a cjase su cjarte come al solit.
Buine leture dal sfuei dai furlans che no si rindin… nancje al virus!
*** Fracant su la cuviertute si scjame il pdf dal numar


text:
Puedial il Friûl rivâ ae autonomie energjetiche, timp une trentine di agns, svilupant la produzion di energjie gjavade fûr di chês risultivis tant che il soreli, l’aiar, la aghe o dai refudums che si puedin tornâ a doprâ?
«No, autonomie no, impussibil. Dut câs si à di incressi une propension pe energjie verde bielzà ben inviade in Friûl, diminuint cussì la dipendence dal forest». Al è stât chest, in struc, il messaç saltât fûr de Lezion di autonomie davuelte ai prins di Març a Sant Laurinç dal Lusinç su iniziative dal Laboratori di Autonomie cu la partecipazion di Matteo Mazzolini, diretôr de Agjenzie pe energjie F-VJ e Fulvio Stel, professôr di Fisiche de atmosfere te Universitât di Triest.
Par chest, e conte Elisabetta Basso dal Laboratori, «il Friûl al varès di vê grande atenzion par doprâ miôr e di plui la sô aghe par fâ energjie e il soreli. Ancje l’aiar al pues dâ sodisfazion». Confermât che tal mont produtîf e je la industrie a supâ un slac di energjie; invezit la agriculture e je la ocupazion che a ‘nt domande di mancul. Ancje lis cjasis, però, a fruin un grum di energjie. Inalore, al è stât sotlineât, bisugne che dongje de produzion alternative si ciri di consumâ mancul pussibil, cun compuartaments sparagnins e intervents sui fabricâts: dal cambiâ i sieraments a fâi il capot ae cjase, fintremai a meti sù i implants pal cjalt e pal frêt plui economics in cont di energjie.
Par chest procès, un sburt bon di fâ la diference «al è il supuart de istituzion regjonâl aes fameis par che a intervegnin a miorâ di un pont di viste energjetic lis lôr proprietâts. Alc al è stât fat ma bisugne lâ indevant e fâ di plui», e siere Basso puartant lis conclusions dal dibatiment.
Ancje parcè che i furlans si son dimostrâts sensibii, come che al mostre il fat che i implants fotovoltaics e dal solâr termic a son calâts tai ultins timps ma no tant che si podeve spietâsi cul vignî al mancul dai contribûts in merit. In sumis, al pâr che in Friûl si invistissi te tutele dal ambient, e duncje dal om, ancje se a calin lis agjevolazions economichis. (A.L.) ❚
La autonomie energjetiche ise pussibile?............
Puedial il Friûl rivâ ae autonomie energjetiche, timp une trentine di agns, svilupant la produzion di energjie gjavade fûr di chês risultivis tant che il soreli, l’aiar, la aghe o dai refudums che si puedin tornâ a doprâ?


text:
Home Finance & Legal | Burgenland Burgenland (438) Kärnten (1,125) Niederösterreich (2,363) Oberösterreich (2,505) Salzburg (1,406) Steiermark (1,965) Tirol (1,621) Vorarlberg (849) Wien (4,921) Bayrampasa Ad Dasmah Alicante Andau Austra Bad Sauerbrunn Bad Tatzmannsdorf Baumgarten Bayrampasa Bergwerk Berlin - Treptow Bernstein im Burgenland Breitenbrunn Bruckneudorf Bubendorf Burgauberg-Neudauberg Deutsch Jahrndorf Deutsch Kaltenbrunn Deutsch Schützen Deutschkreutz Dobersdorf Donnerskirchen Draßburg Draßmarkt Dreihütten Dusseldorf Edelstal Eisenstadt Eltendorf Forchtenstein Frauenkirchen Gerersdorf-Sulz Gols Großhöflein Großpetersdorf Großwarasdorf Güssing Halbturn Hanovre Hirm Horitschon Hornstein Illmitz Jennersdorf Jois Kaisersdorf Kemeten Kirchfidisch Kittsee Klingenbach Kobersdorf Kohfidisch Königsdorf Krensdorf Kukmirn Lackenbach Lebring-Sankt Margarethen Liebing Litzelsdorf Loretto Markt Allhau Markt Sankt Martin Marz Mattersburg Müllendorf Nebersdorf Neckenmarkt Neudörfl Neufeld an der Leitha Neusiedl am See Neutal Nikitsch Oberdorf im Burgenland Oberpullendorf Oberschützen Oberwart Oggau am Neusiedler See Olbendorf Ollersdorf im Burgenland Oslip Pama Parndorf Pinkafeld Podersdorf am See Pöttsching Purbach am Neusiedlersee Rechnitz Rudersdorf Rust Sankt Andrä am Zicksee Sankt Margarethen im Burgenland Sankt Michael im Burgenland Schachendorf Schattendorf Schützen am Gebirge Sharjah Siegendorf Sigleß Stegersbach Steinberg-Dörfl Steinbrunn Stinatz Stoob Strem Tadten Trausdorf an der Wulka Unterfrauenhaid Unterpullendorf Walbersdorf Wallern im Burgenland Weiden am See Weppersdorf Wolfau Wulkaprodersdorf Zagersdorf Zemendorf Zillingtal Zurndorf
Sort by
Filtered By
-
Not evaluated yet Add to My list Added
-


text:
ZENÂR-FEVRÂR – PRIME PAGJINE. EDITORIÂL – Leç eletorâl taliane gnove: al coventarès un… Furlanellum / (L)INT FURLANE. O fasarìn come che simpri o vin fat / Simpri plui adesions pal furlan a scuele / PAGJINE 2 – Nus à lassâts Marzi, un autonomist granitic / La bataie par une gnove Regjon e i coments. Fontanini: «Un om di popul ancje se nobil» / Cungjò Tullio, il linguist talian a pro dal furlan / Cungjò Albert, combatent che al à vût di rindisi / PAGJINE 3 – Pre’ Meni Zannier, il cjantôr dal Friûl. Nus lasse un altri grant esempli di vere furlanetât / COGNONS DAL FRIÛL / Docuscuele, un gnûf imprest impuartant pe scuele in marilenghe / PAGJINE 4 – La Comunitât Linguistiche Furlane e fâs 100 / CRUP: “Udine” e “Pordenone” a deventin Fondazion Friûl / NETITI LA LENGHE / PAGJINE 5 – Chel dai 4 di Dicembar isal stât un vôt autoNOmist? / Parâ fòur Març a Andreis / CJARGNE. Il Carnevâl di Timau e di San Zorç di Resie / PAGJINE 6-7 – IL LUNARI DI FEVRÂR – SIMPRI BOGNS. A Flavio Vidoni (par cure di) Robis di fruts. Poesie di Celso Cescutti, Flaiban, 2016 / LA POESIE. Fevrâr / RICETE. Scottish shortbread / DI MANGJÂ CHEL MÊS CA / TE BUTEGHE… DAL MARANGON / LA PARABULE DAL MÊS / IL PERSONAÇ STORIC. Ansfrit / NO SON PERAULIS PAR VECJOS. Crowfunding / CUATRI RIDADIS / PAGJINE 8 – SLOVENIE. “Doc” dal vin contestadis di là dal clap: la cuistion dal Teran fra Slovenie e Cravuazie / Protocol di Donostia, un sburt pai dirits linguistics / FRIÛL EUROPE. Dirits linguistics, la societât civîl e il PE a son in cunvigne su la lôr impuartance / PAGJINE 9 – SCOMENCÂTS PAR FURLAN. 1984 di George Orwell / NO PAR FURLAN… MA BOGNS. 54 dîs di viaç tal cûr des Alps | Gran Bal Dub, misture di folk e eletroniche d’Òc / I Trabeat a cjantin la Rivoluzion Rosa: il Friûl che al cjale di là des aparencis / PAGJINE 10 – Ai Colonos si è vierzude la rassegne “In File 2017”. Il teme al è la encicliche di pape Francesc | “In File”: di dulà vegnial il titul de manifestazion / Une Stele di furlanetât “Stele di Nadâl 2017” e je lade esauride / CE MÛT CHE SI LEI LA GRAFIE FURLANE / PAGJINE 11 – Giuseppe Ungaretti e la nestre lenghe: Il porto sepolto voltât par furlan / PAGJINE 12 – Il President Fontanini e la Provincie di Udin pal Setantesim dal Movimento Popolare Friulano / IL FERÂL. Rivât a l’etât dai miei vons / Glesie Furlane pal Ostel di Norcia: 1.000 euros consegnâts sot Nadâl //
*** I articui a son disponibii fracant sul titul. Buine leture.


text:
Parcè sieristu i voi…
Te ostarie: «Parcè sieristu i voi cuant che tu bevis?» i domande Tite al so compagn Bepi.
«Parcè che il miedi mi à dit: il vin, nancje cjalâlu!»
Cuatri di lôr sul tren
A son suntun tren un cjargnel, un triestin, une muinie e une biele fantate. Tal scûr di une galarie si sint “paf!”, il rumôr di un pataf. Tornâts fûr, si viôt il triestin che si ten la man su la muse.
La muinie e pense: «Sigûr che i à metût lis mans intor ae fantate e chê i à slungjât un scufiot!»
La fantate de sô part: «Chel là al voleve tocjâmi me e invezit al è lât a finîle su la muinie, stupidat!»
Il triestin: «Chel lazar di un cjargnel al à palpade la fantate e chê, crodint che o fos jo, mi à patafât me»
Il cjargnel: «Chel basoâl di un triestin che i ai dât un pataf, no ai di vêi fat trop mâl; te prossime galarie i darai un sgarduf!» ❚
CUATRI RIDADIS............
Parcè sieristu i voi…


text:
Finalmentri e je rivade la ore che cheste iniziative biele e impuartante – nassude tal 2019 tra lis ativitât di “Casa Teatro” dal Teatri Gnûf “Giovanni Da Udine” a pro de promozion de culture teatrâl furlane – si davuelzi dal vîf. La rassegne di leturis senichis par furlan – ideade e cu la direzion artistiche, la cure dramaturgjiche e critiche dal scritôr Paolo Patui, cun azions su la sene curadis di Paolo Sartori e cu lis sieltis musicâls di Daniele D’Arrigo – e propon in cheste gnove edizion, nassude in colaborazion cul Tsf, trê titui che si presentin tant che grancj modei de dramaturgjie par furlan: “Tra parincjcˇ” di Luigi (Luîs) Merlo, in sene ai 5 di Novembar, “In Gjermanie!” di Giuseppe Edgardo Lazzarini, ai 10 di Novembar, e “Presons” di Alberto Luchin, ai 17 di Novembar. Ducj spetacui a saran aes 20.45 e simpri tal Teatri Gnûf “Giovanni Da Udine” (teatroudine.it)
◆ O vin domandât al ideadôr e diretôr Paolo Patui il parcè dal progjet e di chescj titui, che a vignaran recitâts, cun variis formulis, dai atôrs Caterina Bernardi, Manuel Buttus, Caterina Comingio, Carlotta Del Bianco, Alessandro Maione, Paolo Mutti, Gianni Nistri, Marta Riservato e Massimo Somaglino.
◆ «Tramis Pontadis – nus conte Patui – al nas de necessitât di fâ valê la dignitât e la impuartance de tradizion teatrâl furlane, che plui di cualchi volte e je considerade tant che un alc di amatoriâl e nuie di plui. Il teatri amatoriâl al à la sô impuartance storiche, sociâl e culturâl ma no si pues dismenteâ il contribût che autôrs di nivel a àn dât al nestri teatri, ae nestre culture e ae nestre societât. Lassâju intun cjanton al vûl dî gjavâ vie motivazion e valôr ae ativitât e ae esistence dal Teatri Stabil Furlan che invezit, propit par vie di cheste produzion, al vante fondis saldis e ben plantadis.
◆ La seconde edizion di Tramis Pontadis e propon trê autôrs che a vegnin di diviersis localitâts dal Friûl, e che propit par chest a rivin a furnî un esempli diferent par lenghe e par argoments.
“Tra Parincj” dal gurizan Luîs Merlo, e somee une comedie lizere ma e scuint dentri di se une dimension politiche fuarte, intant che “In Gjermanie!” e fevele de emigrazion, dantnus cussì il spont par cjalâ di une prospetive particolâr ancje la vicende migratorie di vuê. Le opare “Presons” di Luchini e je une metafore straordenarie di cemût che il teatri al rivi a mascarâ cun ironie amare la fadie dal vivi.
◆ Chest an la rassegne Tramis Pontadis e sarà insiorade de interpretazion di une schirie di atôrs di profession che a daran un contribût une vore prestigjôs al lavôr di regjie di Paolo Sartori. No si tratarà di spetacui ma di une leture in moviment, completade di intervents di spiegazion e di aprofondiment: une vere e proprie investigazion dentri dal test, des peraulis aes storiis». ❚
“Tramis Pontadis”, leturis senichis di trê tescj esemplârs de dramaturgjie furlaneAlessio Screm
Finalmentri e je rivade la ore che cheste iniziative biele e impuartante – nassude tal 2019 tra lis ativitât di “Casa Teatro” dal Teatri Gnûf “Giovanni Da Udine” a pro de promozion de culture teatrâl furlane – si davuelzi dal vîf. La rassegne di leturis senichis par furlan – ideade e cu la direzion artistiche, la cure dramaturgjiche e critiche dal scritôr Paolo Patui, cun azions su la sene curadis di Paolo Sartori e cu lis sieltis musicâls di Daniele D’Arrigo – e propon in cheste gnove edizion, nassude in colaborazion cul Tsf, trê titui che si presentin tant che grancj modei de dramaturgjie par furlan: “Tra parincjcˇ” di Luigi (Luîs) Merlo, in sene ai 5 di Novembar, “In Gjermanie!” di Giuseppe Edgardo Lazzarini, ai 10 di Novembar, e “Presons” di Alberto Luchin, ai 17 di Novembar. Ducj spetacui a saran aes 20.45 e simpri tal Teatri Gnûf “Giovanni Da Udine” (teatroudine.it)


text:
05 maggio 2007
Lunis o soi a Radio Onde Furlane
4 commenti:
- Christian Romanini ha detto...
-
Dal setemanâl IL FRIULI dai 27 di Avrîl dal 2007
Pagjine Marilenghe
Muart di un grant furlanist
Il Friûl al à pierdût une des vôs plui vivarosis e origjinâls dal panorame furlanist di vuê.
Te gnot tra domenie ai 22 e lunis ai 23 di Avrîl al è muart Pre Toni Beline, om di glesie, scritôr, tradutôr, insegnant, gjornalist, diretôr dal mensîl “La Patrie dal Friûl”, ma soredut om di culture, sostignidôr de identitât furlane.
Al jere nassût a Vençon ai 11 di Fevrâr dal 1941 intune famee no siore, ma te dificoltât di vivi al veve cjatât la fuarce par temprâ cuarp e spirt.
La sô vocazion e jere stade scuasit imediade e intun ricuart al contave che la sô strade su la vie dal Signôr i fos parfin stade anunciade intun sium a sô mari, che cuant che lu spietave e veve insumiât un predessut denant dal altâr. Chel predessût, lu varès savût une vore di agns dopo, al jere propit lui. Al jere jentrât in 'seminari di frut e ai 29 di jugn dal 1965 al jere stât ordenât predi.
Al veve tacât il so ministeri a Codroip, ma za tal 1968 al jere stât trasferît in mont par viodi des animis des parochiis di Val, di Rualp e di Treli in Cjargne, li che al restà fintremai al 1982. Di in chel an al fo nomenât ae vuide de parochie di Visepente e po dopo al veve cjapât ancje chê di Vilevuarbe, in comun di Basilian.
La sô produzion leterarie e conte cetancj titul, ma dal sigûr chel che al fasè grant scjas al fo “La Fabriche dai predis” un test di denuncie, li che pre Toni al contave sclet e cu la fuarce di un discors simpri rampit e clâr, lis dificoltâts e i difiets no propit de glesie, ma dal 'seminari e de gjerarchie eclesiastiche.
Pre Toni, adun cuntun altri grant furlanist, Pre Francesc Placerean, al veve ancje voltât par furlan la Bibie publicade tra il 1984 e il 1993, par dâ la pussibilitât al popul furlan di podê cognossi la peraule dal Signôr te marilenghe. Chest so impegn a pro de tutele e de valorizazion de lenghe furlane al fo, dongje de vocazion, il grant fûc che al animà la sô ativitât di om di culture. Anzit a jerin un dut la sô fede e il so lotâ pe identitât furlane, che lu puartarin a jessi cofondadôr di “Glesie Furlane” (www.glesiefurlane.org), la associazion di predis e laics che e je presint tal panorame des ativitâts culturâls in Friûl ancjemò dai prins agns ’70 dal secul passât. Pôcs agns daspò dal Concili Vatican II (1962-1965) e jere nassude la dibisugne di cognossi miôr la storie e la vite dal nestri popul furlan par che la glesie e sedi plui incjarnade, par che il Vanzeli e la fede a vedin il savôr de nestre tiere; par che la nestre lenghe, il nestri cjant, la nestre vite a jentrin a plen dirit te liturgjie. E chest cuintri i insegnaments dal 'seminari, che al veve cirût di “taiâ” la lenghe furlane, cence però rivâ a fâlu. L'obietîf di pre Toni e di cheste Associazion al jere e al è chel di cognossi e valorizâ cun ricercjis, publicazions, incuintris dut ce che al rivuarde la dimension religjose te culture furlane cirint tant traviers lis fonts storichis che la realtât contemporanie. O ricuardìn ancje lis traduzions dal Lezionari (2001) e dal Messâl par furlan, aromai di mês in spiete de aprovazion de Conference episcopâl taliane (Cei), che e continue a tardâ la autorizazion dome parcè che, secont cualchidun, la gnove version no podarès vignî fûr prime par furlan che par talian.
La sô opare di inteletuâl no si limità aes scrituris sacris e si taià fûr une posizion di grande impuartance tal panorame culturâl leterari furlan. Al vincè il premi Sant Simon di Codroip dôs voltis: tal 1981 cul libri “pre Pitin”, la biografie di un “soldât sempliç” dal Signôr, e tal 1999 cu la “Trilogjie”. Tal 2000 al rivà ancje il ricognossiment dal premi Epifanie di Tarcint.
Dal 1979 al 1988 al veve vût la prime esperience di diretôr dal mensîl “La Patrie dal Friûl”, che, dopo di une parentesi di cualchi an, al veve tornât a cjapâ tal 1999 tignude fin che il Signôr lu à clamât a se, biel che tai ultins mês la riviste e veve cjapât la strade di une gnove stagjon che lu veve jemplât di gjonde e gnove fuarce.
Lis sôs ultimis fadiis editoriâls a son stadis une version ilustrade e in rime de Bibie, che e sarà publicade midiant dal intervent finanziari de Regjon F-VJ (e no de Curie, ndr) e un lunc libri interviste curât di Marino Plazzotta, colaboradôr da “La Patrie dal Friûl” e di “Video Tele Carnia”, che al jere za pront par jessi distribuît, ma che Pre Toni nol à vût il timp di viodi stampât “Mi à simpri preocupât chest so spirt simpri critic e cence pôre cuintri i mâi di une gjerarchie eclesiastiche che no i plaseve” al à comentât il curadôr de publicazion.
“Chest al è il so testament spirituâl...” nus à dit Giovanni Santarossa de cjase editore “Biblioteca dell'Immagine” che al continue cun comozion “Tal libri che si intitule “La fatica di essere preti” Pre Toni al conte de sô fadie fisiche, che te malatie lungje di agns no à cidinât la sô vôs: Pre Toni si è viert fevelant dal so amôr totâl pe Glesie”. Un amôr mal paiât de gjerarchie ecclesiastiche che plui di une volte lu à lassât bessôl a combati lis sôs bataiis.
“Dopo che al veve stât la ultime volte in ospedâl, ricoverât a Pasche, mi jeri racomandât cun lui: Pre Toni, tenti cont... il Friûl al à bisugne di te!” al ricuarde Pre Romano Michelotti, so grant amì e colaboradôr. Un pâr di setemanis indaûr il so fisic za provât de malatie, al veve tignût bot e al jere rivât a tornâ a cjase, par continuâ te sô opare a pro dal Friûl. E si jere di gnûf metût in vore, screant il “Ferâl”, une gnove rubriche, une lûs che e varès vût di segnâ la strade par un Friûl plui furlan, rignuvint la sô bataie di une vite pe lenghe e pe identitât dal popul furlan che nol à di molâ, come che nol molave lui.
Ma cheste volte Pre Toni Beline no je à fate e si è diret te Cjase dal Signôr, li che dal sigûr al à tornât a cjapâ sù chei discors cun Pre Checo Placerean e cun ducj chei grancj furlaniscj che a àn lassât vuarfin chest Friûl masse adore... Cun Gjo Pre Toni, predi a to mût par furtune dal Friûl.
Christian Romanini
- 6/5/07 09:01
- Christian Romanini ha detto...
-
Su la pagjine MARILENGHE dal MV di vuê ai 8 di Mai dal 2007
Al è mancjât ai 23 di Avrîl il scritôr e studiôs che al à ancje voltât la “Bibie” in marilenghe
CUN PRE TONI SI DISTUDE UNE LÛS
La muart di Beline e lasse un vueit inte nestre culture
La Glesie furlane e piert un predi libar
di CHRISTIAN ROMANINI
Il Friûl al è plui puar: ai 23 di Avrîl dal 2007 pre Toni Beline al à lassât cheste vite terene par lâ incuintri al Signôr. Cun se, come che al à dit ancje il Bons. Pieri Brollo, al veve un passepuart sigûr pal paradîs: la traduzion de Bibie par furlan. Ma no dome.
Nassût ai 11 di Fevrâr dal 1941 a Vençon, al veve za di piçul cognossût il misteri de fede e la sô vocazion, fuarte e profonde lu veve puartât frut in Seminari, cuintri dutis lis dificoltâts, ancje economichis, che a semeavin no volê permetii di cjapâ la sô strade.
La infanzie e la formazion tal Seminari lu àn fat scuintrâ cu lis regulis di un sisteme, che mâl si adatave a un spirt fin e critic come il so. Cheste esperience i à fat scrivi un dai siei libris che plui a àn scjassât la gjerarchie clericâl furlane e che i à costât no pôcs problemis, fin al ritîr dal libri che in pôc timp dopo de publicazion no si lu à plui cjatât tes librariis. Come che al à dit il Vescul emerit Bons. Alfredo Battisti vie pal funerâl dai 25 di Avrîl «il so stîl polemic e jere la risulte di un amôr deludût» no de fede e de glesie, ma dal sisteme in se, masse voltis plui atent ai siei ecuilibris internis che no ae cure des animis de int.
Int che in grant numar e à volût saludâlu, jemplant la Glesie e la place di Visepente cuntune comozion straordenarie. Come che straordenari al jere lui, ancje se plui di cualchidun al preferive tignilu intun cjanton. Ma nol è mai stât sbandonât ni dai siei amîs e ni dai siei parochians. Lu àn testemoneât in tancj e cu lis sôs ultimis parochiis di Visepente e Vilevuarbe, in chê dì dal funerâl, dopo 25 agns di cuant che pre Toni al veve lassât la Cjargne, e jere ancje la int di Treli, Val e Rualp, che no àn dismentât chel predi rivât cussì zovin tai lôr paîs, ma che al à savût dâur une grande dignitât.
Come ducj i oms cun dotis gjeniâls e ecezionâls che mâl si adatin dentri dai confins de normalitât, spes al jere stât definît «discomut», ma il patrimoni che pre Toni al lasse al Friûl al è inestimabil.
«Al pâr scuasit un segnâl che l’ultin so libri La fatica di essere prete (Biblioteca dell'Immagine) al sedi jessût juste 4 dîs dopo de sô muart, metint adun e voltant par talian une schirie di intervistis che al veve fat par Video Tele Carnia: cetant che o vin vût di insisti e sfuarçâlu par publicâ un libri par talian – al dîs Marino Plazzotta, curadôr di cheste publicazion che e rapresente il so testament spirituâl».
Nol à rivât a viodilu publicât, come che nol à rivât a viodi autorizât il Messâl par furlan, un altri cjapitul impuartant te sô lungje opare a pro de lenghe furlane, che pre Toni al à difindût e valorizât come pôcs. Sul mensîl La Patrie dal Friûl tal so prin editoriâl, ricuardât di Zuan Pieri Biasat vie pal funerâl, tal dicembar 1978 al scriveve: «O sin furlans di lenghe furlane, che a son convints di fâ part de nazion furlane. Che al è come dî che o sin un popul, une etnie, une nazion, che dopo tancj parons che a àn balinât di chestis bandis dilunc i secui, cumò di cent agns indaûr o sin cjapâts dentri tal tramai dal Stât talian».
Se come che si lei tes scrituris, «la semence, par sflurî e dâ pomis, e à di murî», la sperance plui grande e je che ce che pre Toni al lasse su cheste tiere nol sedi dome un ricuart, ma al permeti al popul furlan di no dismenteâ il so esempli rivant a puartâ indevant la bataie che chest grant furlanist al à combatût dute une vite a pro de nestre lenghe e de nestre identitât.
- 8/5/07 18:01
- thermonuke ha detto...
-
MAJAN:
Ogni tant o pensi che tu sedis veramentri inteligjent, o stevi pensant ce che tu as fat cun chist blog, crop che ti a rindut, parsore di ogni spiete, in termins di vots, di visibilitàt e forsite, cui po dilu?, al a puartat ancje che grampe di votos che us a fat vinci les elezions, podopo, sigur cujl jutori di cualchi lôf trist..., tu as alciat un biel poc di polvar, un ajaron talmentri gnuf, disturbant e travolgint che ni di ca, ni di là, a Majan e savavin cemut fa a parasi.
Tu lu as fat cussi ben, grazie siguramentri ancje al capo ufici marketing de provence, che tu as iludut ancje i toi aversaris politics che saressin stats bongs di gjesti un imprest come il to, di naviga a velis displeadis tal tulignot che tu par prin tu as mot, di riva a seai definitivamentri les gjambes ae to coalizion.
Mai ilusion e je stade vendude tant ben e tant grande, ur si e voltat cuintri el imprest, e an sbregadis lis velis (periodo di lunerosse le metafore mi plas).
Cumo tu as (e ves) decidut che al e timp di calme, no sofle nancje une bueresele, el aversari al e indaur e daur a discuti se rema o la a motor parceche lis velis e son a comeda....e intant vualtris e veis dute le calme par decidi el skipper, el timonir, chel che al tire e chel che al sburte.
Chi tal fratim si ten la calme, no si tabae di Majan nancje par sbagli, notizis e vegni dadis le di dopo (rene, bar.bi, protezion civil etc...) si rimpinis su par filosofies furlainstes.
Par rispiet par Don Bellina, di cui no saj avonde, no mi impaci te retoriche che je plote chi e sul furlanist ancje se mi par dute cheste aure mistiche di "santo subito" e sedi un tic masse.
Eco dute cheste laude par diti ce?
che se, come che tu as mitut tal titul dal blog, tu fasis tos lis peraulis:
«O sin furlans di lenghe furlane, che a son convints di fâ part de nazion furlane. Che al è come dî che o sin un popul, une etnie, une nazion, che dopo tancj parons che a àn balinât di chestis bandis dilunc i secui, cumò di cent agns indaûr O SIN CJAPATS DENTRI TAL TRAMAI DAL STAT TALIAN
Par me tu ses fur strade e so fos in Berlusconi o vingares ca di Arcore a cjapati a pidades tal cul!
A meno che no tu ti sedis stufat de me presince e tu stedis cirint di stufami.... e alore o scuen torna a laudati parceche tu stas rivant benissim!
- 8/5/07 23:43
- Christian Romanini ha detto...
-
Mandi Thermo, di dut il discors che tu fasis o pues moviti dome une critiche. Chest blog nol è fat par slontanâ nissun, al è fat par fevelâ di ce che al sucêt a Maian e dulintor, ma simpri cui miei voi e cun ce che al rivuarde il gno mût di viodi. Plui di cualchidun al à tignût a fâmi presint che chest nol pues jessi considerât tant che un imprest istituzionâl. Benon, anzit une riflession cussì le cjapi come un compliment, parcè che dute la int che e passe a dâ un cuc par chi, lu fâs par lei ce che o dîs jo e no une istituzion. Ergo: la robe mi fâs plasê dopli. Pes pidadis tal cûl, amen: a 'nd ai cjapadis tantis e no mi spavente di cjapantindi altris ancje se o soi convint che il Silvio, om di comunicazion, al presearès une esperience come chest blog, che se ancje al è limitât a une realtât locâl, al rive e clamâ une atenzion no propit indiferente.
- 9/5/07 01:18


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
La tradizion popolâr e vûl che tal 1510 Martin Lutar, tornât di Rome, al passà par Vençon, fermantsi a polsâ jenfri lis muris di chest borc furlan maraveôs. Sì, Lutar, propit lui, il frari agostinian che a al à screade la riforme protestante, destinade a cambiâ la muse de spiritualitât in Europe, obleant la Glesie di Rome a riformâsi, e purtrop ancje sburtantle a jessi rigjide e dispietade cuintri ogni forme di spiritualitât diferente dai procès formulâts a Trent, tal famôs Concili. Il so pari spirituâl lu veve inviât te Citât Eterne tant che viaç premi pe so dissipline e severitât, massimementri esercitade su se stes, cuntun rigôr ecezionâl. E cussì, di Erfurt, tant che un pelegrin, al ven jù de Sassonie, e cjapant la vie de Gjermanie al passe di sigûr par Vençon, sedi lant che tornant. A Rome al reste ingomeât di tante coruzion e perversion dal cleri, scomençant dal Pape in jù, fin al ultin dai diacuns: simonie, concubinament, nepotisim. E, vergogne primarie, la venerazion dal “diu bêç”, come che al varès vût mut di scrivi: par dut il mont Diu al è “trino”, ma a Rome al è “Quattrino”. Al cjape notis, al tire jù coments, al jemple cjartis di considerazions che a deventaran la vuide dal discors des famosis 97 tesis picjadis sul puarton de catedrâl di Wittemberg, là che il Credo Luteran al vignarà pandût par dut il mont: il sacerdozi universâl, la traduzion de Bibie par todesc e la nassite di une spiritualitât gnove, plui intime, plui personâl cul sens dal Sacri e il so Misteri. Cence la rispueste durissime de glesie catoliche, Menocchio al varès continuât a fâ il mulinâr a Montreâl, pierdût tal so mont fat di libertât, di poesie, di formadi e di viers.
Cemût che e podeve lâ
Otubar za indenant, dal 1510. La strade pe Gjermanie si le cjape propit parsore di Vençon. A Puartis. Ven a stâi, lis Puartis dal Friûl, aromai sotan di Vignesie. Une grande muraie di difese che e ven jù de mont fintremai tal Tiliment. Po dopo si vierç une strade pericolose, rimpinade su la Fele vie pai boscs, tremende di fâ cuant che il timp nol è bon. E plene di brigants, bandîts. No si cjate nissune ospitalitât dopo la Abazie di Mueç, che e pues svantâ une buine forestarie, une famee monastiche nomenade in dute la Europe, une biblioteche plene di manuscrits preziôs di dotrine e di miniaturis sflandorosis. Ma po dopo nol è plui nuie, dome une taverne pôc racomandabile, massime par un muini, a Scluse. Il rest pustot, frêt, gnot, pôre. E pericul di muart. Ma al tache bielzà a vignî scûr. E Mueç al reste masse in sù. Miôr fermâsi vie pe gnot jenfri chê biele muraie di piere che e promet ricet e buine protezion. E magari ancje une mignestre cjalde, un lûc par preâ e par meditâ fin cuant che il dì al cricarà e si podarà cjapà sù la strade e la aventure dal viaç. La glesie e je serade. La “domus dotis”, ven a stâi la canoniche, e je tal scûr. Strani. Lutar al tuche, al torne a tucâ, al cjale pai veris dai barcons plui bas: nuie di nuie. Un aiarat glaçât al sofle su lis stradutis di cogolât. La uniche soluzion aromai e je chê di jentrâ intune ostarie. La prime che al cjate no je lontane dal grant arc di piere che al mene su la strade principâl. Un cliput di fûc che al busine intun gran cjamin al da un sens di pâs e al invide ae polse. Profum di vin gnûf, cjastinis a sbroventâsi, une schirie di poleçs a rosolâ su lis boris. La gnot e passe vie intun lamp. La lûs de buinore e clame ae strade, che e je ancjemò une vore lungje. Martin al jeve sù dal cjanton là che si è indurmidît, si involuce tal mantelon, al tire sù il capuç e al jes tal garp di une zornade ancjemò plui frede di chê passade. Il baston di pelegrin, la scarsele vuede. Ducj i ultins bêçs lassâts sul taulon de ostarie. Ma la strade e je lungje. Tocje cjatâ fûr alc. Di un bearç che al confine cu la strade, un lamp colorât sui colôrs grîs dai muruts e dal cîl dal Autun: une cavoce biele, grande, polpose, un regâl straordenari di podê cjoli e puartâ vie, dentri de sacoce. Vie pe strade lu podarà scambiâ par un toc di pan, o par un got di vin. Su la strade nol passe nissun. Martin al sa ben che il comandament di no robâ al è un imperatîf che il so rigôr morâl nol pues transeâ. Ma chel bearç… al somearès propit chel de canoniche. E il so pinsîr al cole su la Citât eterne e sui siei predis. Al lôr mut di vivi, cussì fûr di ogni regule e di ogni lec, prime di dut chê divine. Alore chê li e je la cavoce dal plevan! E dulà jerial chê altre gnot? E il pinsîr al cor al so munistîr di Erfurt, pierdût te glace de Sassonie. A lis gnots passadis in crôs, sul paviment de cele, devant dal altâr, par cirî tal rigôr estrem la muse di chel Diu che si plate se l’om al è masse indulgjent cun se e cu la sô vite comude. Ce saraie alore une cavoce, a pet di tante dissolutece, di tante robarie? Cussì Martin al scjavalgje il murut dal ort, al cjape chel polpôs ben di Diu e al sta par metilu te sacoce cuant che… Si sa che ai Vençonats dut tu ur puedis robâ, ma no une cavoce. Forsit par vie di chê liende peade ae bale di aur dal cjampanili, che l’artist al varès sostituide apont cuntune cavoce stant che nissun lu paiave. O par vie che, sepi Diu parcè, Vençon e cavocis a son di secui nomenâts insiemi.
Cuant che il cuarp di Martin al fo cjatât tal jet de Vençonasse, a pensarin che al fos il cuarp di cualchi pelegrin sfortunât tacât dai brigants, che dispès a frecuentavin chê zone. Dongje di lui, une sacoce cun dentri cetancj sfueis di cjarte, scrits intun lengaç pardabon incomprensibil. Forsit un gotic todesc. E in plui, il zovin pastôr di pioris che ju cjatà nol saveve ni lei ni scrivi. Duncje, ju puartà al predi di Vençon. Sal ves podût capî, al varès let che a fevelavin di predis laris, di papis pecjadôrs, di une Rome bausarie e pôc cristiane, stant che Crist al jere puar e sclet, mighe come lôr. Il plevan al ringracià il frut, e par compens i regalà une biele cavoce rosse, a pene gjavade fûr dal ort. Lui sì che il todesc lu saveve lei. E butant lis cjartis sul fûc, al à di vê pensât che lis stradis dal Signôr, almancul chel di Rome, a son pardabon infinidis.
SIUMS DI STORIE – come che e varès podût lâ. La Cavoce di Lutar............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…


text:
Nus al conte la rassegne
“Come la aghe dai flums”
Ce fin aie fat la vilote? Ise sparide, ise estinte, ise muarte? O esistie ancjemò, si le cjantie, si le balie, si le sunie? Mighe masse. Svilidis lis vilis, si sono svilidis ancje lis vilotis? Ce ise po, une vilote: un cjant spontani, poesie di anonim, elaborazion di autôr, robe dal Votcent incà o ancje prime? Une vilote ise ancje un cjant che nol è scrit par furlan, in cuartinis di viers otonaris, come che e vûl une cierte regule, no simpri rispietade? Cuâl isal il sens vuê de vilote furlane?
◆ Un discors interessant e viert, e a vierzilu pardabon al è il mestri musicist, l’oboist Enrico Cossio, diretôr artistic dal Istitût musicâl Guido Alberto Fano di Spilimberc, une realtât che e je scuele di musiche e societât filarmoniche, impegnade su diviers fronts e promotore di diviersis rassegnis conciertistichis e di festivals. E propit dentri dal festival “Come l’acqua de’ fiumi”, che si davuelzarà di joibe ai 22 fin a sabide ai 31 di Otubar tra Spilimberc e Çuian (dut il program su istitutofano.com), il teme sui destins de vilote si instrece cun altris argoments che a tocjin la psicologjie, la storie, la atualitât, la spiritualitât, la sience, lis arts, la comunicazion. I ospits a saran relatôrs specializâts intes diviersis dissiplinis e musiciscj di variis formazions e grups, tant che la Orchestre FVG, il Côr di Zovins de Usci, la Orchestre a flât “Donizzetti” di Bergamo, l’Ensemble Dramsam, Opera Prima Wien, ZerOrchestra e, clâr, la Orchestre a flâts dal istitût Fano.
◆ Teme gjenerâl de rassegne al è il concet di “fin”, la fin. Chest, daûr di un stimul inviât dal bant regjonâl su la fin dal Patriarcjât di Aquilee, li che il festival al à partecipât cun chest progjet che po al è stât finanziât.
◆ «Un percors di vot tapis, vot apontaments distribuîts suntun teritori cun lidrîs fuartis, ma tal stes timp dutilis, di rivâ a metisi in discussion su tematichis di significât, di podê rivâ fintremai a vierzisi bande gnovis viis, tant che la aghe dai flums», nus dîs Enrico Cossio. «Si tacarà di une retrospetive su la prime edizion dal festival che l’an passât al è stât protagonist di une aventure dilunc dal Tiliment, de Cjargne a Lignan, che e à puartât ae publicazion dal libri “Il fiume a bordo” (Bottega Errante, 2020), scrit di Angelo Floramo, Mauro Daltin e Alessandro Venier. Il nestri flum, cumò sot de atenzion di ducj par vie che – a buine reson – si vûl tutelâlu e difindilu, al devente cussì il mieç par movisi e par lassâsi movi de storie dal Friûl, chê passade, chê presint e chê future, di podê resonâi insiemi par capî ben di ce bande che si è daûr a lâ».
Apontaments ducj cun teme o presince musicâl, in particolâr chel di vinars ai 23 di Otubar tal Teatri Miotto di Spilimberc dal titul «Ce fin aie fat la vilote?». A mi che o scrîf, l’onôr di condusi la serade, cu la presince di Dj Tubet, Carlo Corazza, Rudy Fantin, Paolo Frizzarin, Emiliano Gusperti, Renato Miani, Elsa Martin, Riccardo Pes e la Orchestre di flâts Istitût Fano di Spilimberc, direzude di Enrico Cossio. Ducj musiciscj e compositôrs che l’Istitût Fano ur à comissionade la composizion di lavôrs musicâi in clâf personâl su la vilote. Gusperti al è l’autôr di “Suite furlane”, Corazza di “La terra canta”, Frizzarin di “Ce biele lune” sul origjinâl di Tita Marzuttini, cjantât di Elsa Martin, come dal toc di Miani par orchestre di flâts e vôs. Infin, Pes cuntun toc par violoncel, live electronics e orchestre di flâts e Dj Tubet cu li sôs creazions dentri di un contest che lu interesse di dongje, par vie di tancj progjets che al à inviât – ancje di resint – sul teme, tant che “Vilotis rubadub”.
◆ «La vilote no je muarte, che al sedi clâr», al ten a ribati Cossio. «Lu dimostre il fat di vê chescj compositôrs e interpretis zovins che a dimostrin cu lis lôr composizions che la vilote – vuelistu in clâf tradizionâl che jazz, rap, contemporanie, strumentâl e sperimentâl – e à inmò tant ce dî. Une considerazion che nus met devant dal fat che al vâl cetant la pene di cognossi lis propriis tradizions: nus permetin di rivâ ae lidrîs dal nestri jessi, e stant che cheste e je la fonde de musiche di popul, spontanie, part de sô nature e domande une reinvenzion continue. Un stimul pe fantasie e pe creativitât».
◆ E alore “Va vilote, puartade dal vint”, come che si intitule la comedie musicâl scrite di Rodolfo Kubik tai agns di emigrazion in Argjentine. Titul che, di bande sô, al cjape origjin de poesie “Gnot in montagne” dal poete cjargnel Enrico Fruch. Va vilote, vive la vilote. ❚
Ce fin aie fat la vilote?Alessio Screm
Nus al conte la rassegne


text:
29 giugno 2009
Michael Jackson
Dal sigûr l'artist nol à bisugne di presentazions e, ancje se jo no soi mai stât un so fan, tantis sôs cjançons tornadis a scoltâ ta chescj dîs, no mi sunavin gnovis.
Ma forsit, di un artist tant cognossût si sa pardabon pôc, come om.
Tra dut ce che al è stât dit, mi à fat tante impression il drame di un frut che nol à vivût di frut, cressût simpri sot des lûs dal spetacul. E chel zovin che al à sfondât, cuant che tancj de sô etât massime vuê a àn cif&çaf a rivâ a la fin dal mês?... Viodût di di fûr al veve dut, ma dentri? Mi à fat tant dûl provâ dome a imagjinâ il torment interiôr di un om che nol à mai vivude une vite sô, condizionât de famee (e di ce che o ai capît, massime dal pari), ma un eterni spetacul. Un om che al veve cirût di deventâ ce che nol jere, dineant lis sôs lidrîs trasformant il so aspiet par scjampâ. No ai voie nancje di comentâ i fats di cronache judiziarie. E a la fin, il tragjic balet dai numars al à fat capî che ancje la sigurece economiche no jere plui tant "sigure"...
Cumò il torment al è finît, forsit. Ma, come che o disevi, par fevelâ si varès di cognossi.
Cussì o preferìs tasê e impiâ la radio... une robe però mi sint di dî cun sigurece: se un artist al à di provocâ emozion, scoltant cheste o soi convint che lui lu è stât, e ancje grant.
Recuie.
Michael Jackson - Heal The World
1 commento:
- Venusia ha detto...
-
Ancje jo no lu cognòs cussì ben par podê fevelâ, ma o ai voie di ricuardâlu par chel grant artist che al è stât, e chest nissun al po gjavaial. Dut ce che al è daûr de sô vite nol è ni plui ni mancul di ce che si po viodi daûr la vite di tancj altris artiscj. Forsit propite chei plui grancj invezit a àn vût storiis brutis e dificilis a lis spalis, e al è forsit chest che ju à fats deventâ cussì grancj.
Se o pensi a dut ce che al à passat inte sô infanzie e te sô vite, almancul ce che si cognòs, o provi une grande pene, lassaitlu in pâs almancul cumò.
Mandi Jacko.
- 30/6/09 21:33


text:
Antoni Zuan Sticotti (Parîs – Prussie 1772), fi di Fabio, un cjargnel di Damâr, al è nassût di une famee di atôrs e di teatrants che a ziravin dute la Europe. Compositôr di tragjediis e di comediis, al tacà a fâsi cognossi a partî dal 1729, l’an dal so debut. Une vore preseât tant che tradutôr e critic leterari, al à firmât un lavôr une vore impuartant pe storie de dramaturgjie europeane, ven a stâi L’art du théâtre, publicât a Berlin intal 1760. La sô notorietât in France e fo grande massime par vê inventade, insiemi cun so pari, la mascare dal Pierrot come che si le cognòs in dì di vuê: malinconiche, palide, amante de gnot e de lune, tant che la sô figure e je la protagoniste di une colezion di pituris ore presint conservadis inte biele biblioteche da la Opéra di Parîs. ❚
✒ Agnul Floramo


text:
Puar president. Al anunzie che si tornarà a candidâsi ae Regjon, al finìs par une dì sui gjornâi e dopo nissun lu calcole plui. Timps dificii par Tondo e pe sô maiorance, simpri plui litigante al so interni, no par motîfs programatics nobii ma pes poltronis tai varis conseis di aministrazion.
Al sucêt cussì che une notizie tant che chê de ricandidadure e somee plui un bombardament tatic, par evitâ che i scuintris si slargjin e a fasin ancjemò plui vitimis. Il president al somee che al vueli afermâ la sô sucession naturâl, tant che unic at in stât di garantî la unitât de coalizion di centridiestre. Ma nol somee che i amîs le vedin tignude in grande considerazion, viodût che la formazion des listis aes aministrativis e je stade fate inte confusion plui complete e lis listis dulà che il candidât al rapresente la coalizion al guvier regjonâl a son pocjutis. Al è vêr che i vetos nazionâi tra Udc e Lega in cualchi mût a àn influît, che la presince di Futuro e Libertà si pues notâ in cualchi situazion, ma la impression gjenerâl e je che ognidun al vedi “balât cun so agne”. Dut câs, al prin pont dai programs, plui l’asset interni dai partîts, lis basis di lanç di carieris istituzionâls, che i interès citadins, cun intervents pesants des segretariis intes sieltis dai candidâts.
Al baste pensâ a Triest, a Pordenon, là che si è assistût plui al scambi di figurinis che al dibatiment sui temis reâi.
Di sigûr, a ecezion forsit di cualchi piçule realtât, si note la assence di listis cun carateristichis autonomis fuartis; al somee che ancje lis veris civichis si cjatin in dificoltât. Dal rest, chê plui rapresentative e vincidore la tornade passade – ven a stâi Tor di Zuin – no ise stade silurade di acuardis trasversâi tra centridiestre e centriçampe?
Infin, une constatazion amare. Nissune liste in maniere declarade – ma nancje di sot vôs – furlaniste.
Un brut segnâl o un segnâl e baste par fânus rifleti?
Rispuint.
L’OM DI BURI
ATUALITÂT – IL SIVILOT. Ognidun al bale cun sô agne............
Puar president. Al anunzie che si tornarà a candidâsi ae Regjon, al finìs par une dì sui gjornâi e dopo nissun lu calcole plui. Timps dificii par Tondo e pe sô maiorance, simpri plui litigante al so interni, no par motîfs programatics nobii ma pes poltronis tai varis conseis di aministrazion.


text:
Di vinars ai 7 di Otubar dal 2022, e torne a tacâ la trasmission televisive par fruts in lenghe furlane “Maman!“, coprodusude di ARLeF e Telefriuli.
Lis pontadis de 7e stagjon a laran in onde su Telefriuli (canâl 11 dal Digjitâl terestri) ogni vinars aes 18.30. Lis replichis a vignaran trasmetudis te domenie, aes 07.00 e aes 13.30.
E sarà une edizion siore di rubrichis gnovis dulà che i piçui telespetatôrs, cu lis lôr fameis, a podaran zuiâ e imparâ cu lis lenghis, in primis chê furlane, ma no dome!
Po dopo, zûcs, aventuris, ridadis, tutorials, leturis e cartons animâts: il format, simpri cu la conduzion di Daria Miani in compagnie di tancj altris amîs, al permet ai fruts di imparâ divertintsi e di cressi cu la lenghe furlane e aes fameis di podê contâ suntun program che al stice la creativitât e la curiositât midiant di un metodi ludic e educatîf plurilengâl.


text:
06 maggio 2007
Par no dismenteâ
A son passâts 31 agns e al semee pardabon un altri Friûl. La nestre storie plui resinte si divît tra un "prime" e un "dopo" dal taramot dai 6 di Mai dal 1976.
Jo o ai vude la furtune di nassi dopo e di no vê vût muarts ta chê disgracie. Il gno ricuart di vuê al va ae siore Luciana Bonatti Mora e al dotôr Franco Mora, mancjâts tancj agns dopo dal taramot, ma che ta chê emergjence a àn fat tant pal nestri paîs.
1 commento:
- Christian Romanini ha detto...
-
Us segnali une biele poesie che Aldo Rossi al à ancje metût in musiche: Propit biele, grazie Aldo.
- 6/5/07 17:27


text:
«Al è pront di gustâ Isaac, nin cjase! Moviti! E alore? Vegnistu o no vegnistu, che la mignestre si disfrede! Prove tu, che tu sês so nono, a clamâ chel cjastron!»
«Porco fûr! Rivistu o no rivistu? Jere ore! Se âstu scuviert cul stâ dute le matine a pierdi timp tal broili?»
«Pal moment o pues nome dî, cun sigurece, che i miluçs a colin jù, dal miluçâr, a plomp, in linie drete, drete».
«Brâf, orpo! Pecjât che no àn ancjemò metût il Nobel, che tu lu varessis cjapât di sigûr!»
«Nono, no stâ coionâmi. Tu, sâstu parcè che a colin i miluçs?»
«Parcè che a pesin, macaco! Il pecol si distache da ramace e i miluçs a colin!»
«Sì! Ma parcè pesino?»
«Tu, come i miluçs, cul timp tu deventarâs grant e tu pesarâs simpri di plui. Se tu vessis il pecol sul cjâf e tu fossis tacât te ramace tu colaressis ancje tu».
«Nono! Se no tu sâs rispuindi no stâ stâ a cincuantâle. Jo ti dîs che il miluç al pese par vie che te Tiere, e alore ancje tal broili, sot dal miluçâr, e je une fuarce misteriose e invisibile che lu tire jù. E jo o ai di rivâ a cjatâle!»
«Bravonon! Se tu le cjatis, viôt di provâ a tacâle te vuarzine che o sparagnìn di mantignî il bo!»
«Bundì siôr Newton, isal cjase Isaac?»
«Velu là chel stupidel che al è a pene tornât tal broili. Al sta sentât sot dal miluçâr che al spiete che colin i miluçs! Almancul che al fos bon di cjapâju sù pal purcit!»
«None, none! Clame il nono! O ai a pene cjatade la leç de gravitazion universâl!»
«Ah… E dulà jerie?»
CovidCurte day 20 – Conte nr. 8
#968